title: Padomes Lēmums 2012/166/KĀDP ( 2012. gada 23. marts ) par atbalstu Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai

text:
               24.3.2012

               LV

               Eiropas Savienības Oficiālais Vēstnesis

               L 87/49

         PADOMES LĒMUMS 2012/166/KĀDP
   (2012. gada 23. marts)
   par atbalstu Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 26. panta 2. punktu,
   tā kā:

               (1)

               Eiropadome 2003. gada 12. decembrī pieņēma ES Stratēģiju masu iznīcināšanas ieroču izplatīšanas novēršanai (turpmāk “ES Stratēģija”), kuras III nodaļā iekļauti pasākumi, kas paredzēti, lai apkarotu tādu ieroču izplatīšanu.

               (2)

               ES Stratēģijā uzsvērta Ķīmisko ieroču konvencijas (turpmāk “CWC”) un OPCW būtiskā nozīme no ķīmiskiem ieročiem brīvas pasaules izveidē. Īstenojot šo ES Stratēģiju, Savienība ir apņēmusies rīkoties, lai panāktu galveno atbruņošanās un neizplatīšanas līgumu un nolīgumu, tostarp CWC, vispārēju ievērošanu. ES Stratēģijas mērķi papildina mērķus, ko īsteno OPCW, ņemot vērā tās atbildību par CWC īstenošanu.

               (3)

               Padome 2004. gada 22. novembrī pieņēma Vienoto rīcību 2004/797/KĀDP par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai (1), un pēc tam, kad tā zaudēja spēku, – Vienoto rīcību 2005/913/KĀDP (2), pēc kuras savukārt pieņēma Vienoto rīcību 2007/185/KĀDP (3). Pēc Vienotās rīcības 2007/185/KĀDP tika pieņemts Lēmums 2009/569/KĀDP (4), kurš zaudēja spēku 2011. gada 3. decembrī.

               (4)

               Šāda intensīva un mērķtiecīga Savienības palīdzība OPCW ir jāturpina saistībā ar ES Stratēģijas III nodaļas aktīvu īstenošanu. Ir nepieciešamas turpmākas darbības, lai sekmētu pilnīgu CWC īstenošanu, kā arī darbības, lai uzlabotu CWC dalībvalstu gatavību novērst uzbrukumus, kuros izmanto toksiskas ķīmiskas vielas, un reaģēt uz tiem, darbības, lai padarītu ciešāku starptautisko sadarbību jautājumos par ķīmiskām darbībām, kā arī stiprinātu OPCW spējas piemēroties zinātņu un tehnoloģijas jomas attīstībai. Pasākumi saistībā ar CWC vispārēju pieņemšanu būtu jāturpina, un tie būtu jāpielāgo un mērķtiecīgi jāvirza uz tām valstīm (kuru skaits sarūk), kuras nav CWC dalībnieces,

         IR PIEŅĒMUSI ŠO LĒMUMU.
   1. pants
   1.   Lai varētu tūlīt un praktiski piemērot dažus ES Stratēģijā paredzētos elementus, Savienība atbalsta OPCW darbības, kuru mērķis ir:

               —

               uzlabot CWC dalībvalstu spējas izpildīt saistības saskaņā ar CWC,

               —

               uzlabot CWC dalībvalstu gatavību novērst uzbrukumus, kuros izmanto toksiskas ķīmiskas vielas, un reaģēt uz tiem,

               —

               uzlabot starptautisko sadarbību jautājumos par ķīmiskām darbībām,

               —

               atbalstīt OPCW spēju piemēroties attīstībai zinātnes un tehnoloģijas jomā,

               —

               veicināt CWC vispārēju pieņemšanu, mudinot valstis, kuras nav CWC dalībnieces, tai pievienoties.

         2.   Saistībā ar to OPCW projektu darbības, kas atbilst ES stratēģijas pasākumiem, ir šādas:

                  I projekts. Īstenošana valsts mērogā, pārbaude un vispārēja pieņemšana

               Darbības:

                           —

                           divpusēji tehniskās palīdzības apmeklējumi,

                           —

                           muitas amatpersonu apmācība par CWC pārvadājumu režīma tehniskajiem aspektiem,

                           —

                           subsīdijas valstu iestādēm,

                           —

                           e-mācību rīks valstu iestādēm / saistītajām ieinteresētajām personām,

                           —

                           pasākumi valstīm, kas nav CWC dalībvalstis,

                           —

                           izmeklēšanas apmācības par ķīmisko ieroču iespējamu lietošanu.

                  II projekts. Starptautiskā sadarbība

               Darbības:

                           —

                           analītisko iemaņu attīstības kurss,

                           —

                           sadarbība ar nozares pārstāvjiem – CWC un ķīmisko procesu drošības seminārs.

                  III projekts. OPCW Izpildpadomes pārstāvju un novērotāju apmeklējumi ķīmisko ieroču iznīcināšanas objektos (CWDF)

               Darbība:

                           —

                              CWDF apmeklējumi.

                  IV projekts. Zinātne un tehnoloģija

               Darbības:

                           —

                           Zinātniskās padomdevējas padomes (SAB) darba grupas sanāksmes,

                           —

                           līdzfinansējums OPCW – Starptautiskās Teorētiskās un lietišķās ķīmijas apvienības (IUPAC) starptautiskajam zinātnes un tehnoloģijas semināram.

                  V projekts. CWC dalībvalstu gatavība novērst uzbrukumus, kuros izmanto ķīmiskas vielas, un reaģēt uz tiem

               Darbības:

                           —

                           reģionāli semināri – CWC X pants un reģionālās sadarbības jautājumi attiecībā uz palīdzību un reaģēšanu ārkārtas situācijās,

                           —

                           teorētiskas mācības (TTE) un praktisko mācību modulis,

                           —

                              OPCW kā pamats drošības uzlabošanai ķīmiskās rūpnīcās.

                  VI projekts. Āfrikas programma

               Darbības:

                           —

                           divpusēji tehniskās palīdzības apmeklējumi,

                           —

                           muitas amatpersonu apmācība par CWC pārvadājumu režīma tehniskajiem aspektiem,

                           —

                           sadarbība ar nozares pārstāvjiem – CWC un ķīmisko procesu drošības seminārs,

                           —

                           analītisku iemaņu attīstības kurss,

                           —

                           reģionāli semināri – CWC X pants un reģionālās sadarbības jautājumi attiecībā uz palīdzību un reaģēšanu ārkārtas situācijās,

                           —

                           reģionāls ilgtermiņa spēju veidošanas projekts palīdzības un aizsardzības jomā.

                     Precīzāks iepriekšminēto Savienības atbalstīto OPCW darbību apraksts ir izklāstīts pielikumā.

         2. pants
   1.   Par šā lēmuma īstenošanu atbild Eiropas Savienības Augstais pārstāvis ārlietās un drošības politikas jautājumos (AP).
   2.   Šā lēmuma 1. panta 2. punktā minēto projektu tehnisko īstenošanu uztic OPCW Tehniskajam sekretariātam (turpmāk “Tehniskais sekretariāts”). Par to, kā tas veic šo uzdevumu, ir atbildīgs un to kontrolē AP. Šim nolūkam AP slēdz atbilstīgu nolīgumu ar Tehnisko sekretariātu.
   3. pants
   1.   Finanšu atsauces summa 1. panta 2. punktā minēto projektu īstenošanai ir EUR 2 140 000.
   2.   Izdevumus, ko finansē no 1. punktā minētās summas, pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Komisija uzrauga 1. punktā minēto izdevumu pareizu pārvaldību. Šim nolūkam tā slēdz finansēšanas nolīgumu ar Tehnisko sekretariātu. Finansēšanas nolīgumā paredz, ka Tehniskais sekretariāts nodrošina Savienības ieguldījuma apjomam atbilstīgu redzamību.
   4.   Komisija cenšas noslēgt 3. punktā minēto finansēšanas nolīgumu, cik drīz vien iespējams pēc 2012. gada 23. marta. Tā informē Padomi par jebkādām grūtībām šajā procesā, kā arī par šā nolīguma noslēgšanas dienu.
   4. pants
   Pamatojoties uz Tehniskā sekretariāta sagatavotiem regulāriem ziņojumiem, AP ziņo Padomei par šā lēmuma īstenošanu. AP ziņojumi ir pamatā Padomes veiktajiem izvērtējumiem. Komisija sniedz informāciju par 1. panta 2. punktā minēto projektu finansiālajiem aspektiem.
   5. pants
   1.   Šis lēmums stājas spēkā tā pieņemšanas dienā.
   2.   Tas zaudē spēku 24 mēnešus pēc 3. panta 3. punktā minētā finansēšanas nolīguma noslēgšanas dienas. Taču šis lēmums zaudē spēku sešus mēnešus pēc tā stāšanās spēkā, ja minētajā laikposmā nav noslēgts finansēšanas nolīgums.

      Briselē, 2012. gada 23. martā

            Padomes vārdā –

            priekšsēdētāja

         C. ASHTON

      (1)  OV L 349, 25.11.2004., 63. lpp.

      (2)  OV L 331, 17.12.2005., 34. lpp.

      (3)  OV L 85, 27.3.2007., 10. lpp.

      (4)  OV L 197, 29.7.2009., 96. lpp.

      PIELIKUMS

         Savienības atbalsts Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai

         I projekts.   Īstenošana valsts mērogā, pārbaude un vispārēja pieņemšana

         Mērķis

      Veicināt valstu, kas ir CWC dalībvalstis, spējas izpildīt savas saistības, kuras izriet no CWC, un mudināt valstis, kas nav CWC dalībvalstis, gūt labāku izpratni par ieguvumiem no pievienošanās CWC, kā arī vairāk iesaistīties OPCW darbībās.

         Konkrētie mērķi

                  —

                  1. konkrētais mērķis. Valstis, kas ir CWC dalībvalstis, veic darbības, lai gūtu panākumus:

                              —

                              valstu īstenošanas saistību izpildē atbilstīgi CWC VII pantam,

                              —

                              prasību ievērošanā saistībā ar savām deklarācijām un pārbaužu deklarācijām atbilstīgi VI pantam,

                              —

                              efektīvākā valsts iestāžu pārvaldē,

                              —

                              valsts iestāžu pamatapmācības veicināšanā,

                              —

                              sagatavojoties izmeklēšanas pasākumiem saistībā ar iespējamu ieroču izmantošanu atbilstīgi CWC IX un X pantam.

                  —

                  2. konkrētais mērķis. Valstis, kuras nav CWC dalībvalstis, vairāk iesaistās OPCW darbībās un uzlabo savu izpratni par CWC un ieguvumiem no tās.

         Rezultāti

                  —

                  1. rezultāts

                              —

                              Valstu iestādes ir uzlabojušas savas spējas izstrādāt valsts īstenošanas tiesību aktus, kā arī ir spējīgas iesniegt pieņemšanai tiesību aktu.

                              —

                              Muitas amatpersonas uzlabojušas spējas noteikt ķīmiskās vielas, uz kurām attiecas CWC, un iesniegt valsts iestādēm precīzu informāciju par CWC reģistrēto ķīmisko vielu pārvadājumiem.

                              —

                              Valstu iestādes ir uzlabojušas spēju komunicēt ar OPCW un iesniegt tai dokumentus un paziņojumus.

                              —

                              Valstu iestāžu personāls ir uzlabojis spēju izprast un īstenot CWC pamatprincipus un rentablāk izmantot klātienes mācību iespējas.

                              —

                              Valstīm, kas ir CWC dalībnieces, ir labāka izpratne par izmeklēšanas pasākumiem saistībā ar iespējamu izmantošanu un izmeklēšanu uz aizdomu pamata, kas ir galvenais to rīcībā esošais līdzeklis, lai sniegtu palīdzību un/vai noskaidrotu iespējamus CWC neievērošanas gadījumus.

                              —

                              Valstis, kas ir CWC dalībnieces, saņem apliecinājumus par Tehniskā sekretariāta gatavību sekmīgi veikt pārbaudes par iespējamu izmantošanu, kā arī pārbaudes uz aizdomu pamata.

                  —

                  2. rezultāts

                              —

                              Valstis, kas nav CWC dalībvalstis, ir vairāk iesaistītas OPCW darbībās un ir guvušas labāku izpratni par ieguvumiem, kas tiek gūti, pievienojoties CWC.

         Darbības

                  Divpusēji tehniskās palīdzības apmeklējumi. Atbalstu CWC dalībvalstīm sniegs ar divpusējām tehniskās palīdzības vizītēm, ko sagatavos katrā gadījumā atsevišķi un organizēs tā, lai nodrošinātu mērķtiecīgu palīdzību, kas nepieciešama CWC dalībvalstu lūgumu izpildei. Šī palīdzība pēc būtības ietvers izpratnes veidošanu un informatīvus pasākumus, izmantojot valsts līmeņa seminārus informētības paaugstināšanai, specializētus mācību kursus, atbalstu valsts tiesību aktu izstrādē attiecībā uz īstenošanu un saistītus pasākumus, un CWC VI pantā minētos jautājumus saistībā ar rūpniecības nozari. Atkarībā no šo apmeklējumu mērķa tajos veiks koordinētu darbu, kurā pēc vajadzības iesaistīs Tehniskā sekretariāta Īstenošanas atbalsta nodaļu, Juridiskā padomnieka biroju, Deklarāciju nodaļu un Rūpniecības pārbaužu nodaļu.

                  Muitas amatpersonu apmācība, kas attiecas uz CWC pārvadājumu režīma tehniskajiem aspektiem. Atbalsts muitas amatpersonām ir sniegts saskaņā ar Vienoto rīcību 2005/913/KĀDP, Vienoto rīcību 2007/185/KĀDP un Lēmumu 2009/569/KĀDP. Izmantojot gūto pieredzi, muitas amatpersonām rīkos informatīvus pasākumus mācību kursu veidā nolūkā uzlabot datu vākšanu par CWC reģistrēto ķīmisko vielu importu un eksportu un šādu datu pārsūtīšanu valsts iestādēm. Reģionāla un apakšreģionāla līmeņa mācību kursos tiks piedāvāti praktiski uzskatāmi demonstrējumi un vingrinājumi. Vienu reģionālu kursu sarīkos Latīņamerikas un Karību jūras reģionā, savukārt vienu apakšreģionālu kursu sarīkos Āzijas reģionā. Kursus veiks Tehniskā sekretariāta Īstenošanas atbalsta nodaļa, izmantojot Deklarāciju nodaļas tehniskās zināšanas.

                  Dotācijas valstu iestādēm. Jaunattīstības valstīs valstu iestāžu spējas pilnībā izpildīt to pienākumus saskaņā ar CWC bieži vien kavē tas, ka tām trūkst būtisku pamatiekārtu (galda datoru, printeru, programmatūras, kopētāju utt.). Nodrošinot galveno biroja tehniku valstu iestādēm, tām tiek dotas iespējas sasniegt augstāku efektivitātes pakāpi un profesionālismu to centienos īstenot CWC. Iespēju piekļūt šādām iekārtām izmantos arī kā pamudinājumu valstu iestādēm aktīvāk censties īstenot CWC, jo īpaši gadījumos, ja šādu iekārtu pieejamību saistīs ar prasību sasniegt kādus iepriekš noteiktus mērķus.
                  Šādus mērķus noteiks katrā gadījumā atsevišķi, konsultējoties ar attiecīgajām iesaistītajām valstīm.

                  E-mācību līdzeklis valstu iestādēm / saistītajām ieinteresētajām personām. Lai maksimāli palielinātu klātienes mācību iespējas, galvenos un vispārējos OPCW valstu iestāžu apmācību elementus CWC dalībvalstīm darīs pieejamus elektroniskā formātā un pārtulkos visās OPCW oficiālajās valodās (arābu, ķīniešu, angļu, franču, spāņu un krievu valodā). Attiecīgi, pamatojoties uz Tehniskajā sekretariātā esošajiem materiāliem un izmantojot komerciālā pakalpojumu sniedzēja pakalpojumus, izstrādās piecus e-apmācības moduļus. Patlaban izmantotās prezentācijas, kuras pārstrādātu par e-mācību līdzekļiem, ir šādas:

                              —

                              pārskats par CWC,

                              —

                              ievads OPCW,

                              —

                                 CWC – pantu pa pantam,

                              —

                                 CWC – 1., 2. un 3. grafiks,

                              —

                              valsts iestādes efektīva vadība.

                  Pasākumi tām valstīm, kuras nav CWC dalībvalstis. Valstu, kas nav CWC dalībvalstis, pārstāvji, kuri spēj ietekmēt valsts mēroga darbības attiecībā uz pievienošanos/ratifikāciju, un tie, kas tieši nodarbojas ar CWC jautājumiem, tiks sponsorēti, lai piedalītos dažādās Starptautiskās sadarbības un palīdzības nodaļas (ICA) organizētās programmās. Programmas aptvers reģionālus seminārus valsts iestāžu personālam no CWC dalībvalstīm un reģionālus seminārus muitas iestādēm. Vajadzības gadījumā arī Tehniskā sekretariāta Ārējo attiecību nodaļas personālam tiks apmaksāta iespēja piedalīties šādās sanāksmēs, lai veidotu nepieciešamos kontaktus un sadarbību ar sponsorējumu guvušajiem dalībniekiem no valstīm, kuras nav CWC dalībvalstis. Turklāt atbalsta shēmā tām valstīm, kuras nav CWC dalībvalstis, ir paredzēti (tik, cik būs nepieciešams) īpaši pielāgoti apmeklējumi un pasākumi, kuros iesaistītas valstis, kuras nav CWC dalībvalstis.

                  Izmeklēšanas pasākumi saistībā ar iespējamu izmantošanu. Kopš CWC stāšanās spēkā Tehniskais sekretariāts, bieži vien sadarbībā ar CWC dalībvalstīm, ir veicis vairākus pasākumus saistībā ar CWC IX un X pantu, tostarp gan izmeklēšanas saistībā ar iespējamu izmantošanu, gan pārbaudes uz aizdomu pamata. Lai gan liela daļa pieredzes, kas gūta pārbaudēs uz aizdomu pamata, attiecas uz izmeklēšanām saistībā ar iespējamu izmantošanu un otrādi, vēl nekad nav ticis sagatavots visaptverošs pārskats. Šādā visaptverošā pārskatā tiks izanalizēta iepriekš gūtā pieredze un izvērtējuma ziņojumi gan no izmeklēšanām saistībā ar iespējamu izmantošanu, gan no pārbaudēm uz aizdomu pamata, un tiks sarīkots seminārs, lai sapulcinātu vienkopus speciālistus, kas iesaistīti šādos pasākumos, lai veiktu labākās pieredzes apmaiņu un sagatavotu informāciju turpmākiem pasākumiem, it īpaši attiecībā uz izmeklēšanām saistībā ar iespējamu izmantošanu.

         II projekts.   Starptautiskā sadarbība

         Mērķi

                  —

                  Veicināt ekonomikas un tehnoloģiju attīstību, īstenojot starptautisku sadarbību ķīmijas jomā attiecībā uz darbībām, kuras saskaņā ar CWC nav aizliegtas.

                  —

                  Atbalstīt OPCW misijas un CWC mērķu sasniegšanu, īstenojot CWC dalībvalstu ciešāku iesaisti starptautiskās sadarbības ierosmēs ķīmijas izmantošanai miermīlīgiem mērķiem.

         Konkrētie mērķi

                  —

                  1. konkrētais mērķis. Veicināt publiski finansētu laboratoriju spējas CWC dalībvalstīs, kuru ekonomika attīstās vai atrodas pārejas stadijā, īstenot CWC ķīmijas miermīlīgas izmantošanas jomā.

                  —

                  2. konkrētais mērķis. Palīdzēt CWC dalībvalstīm, kuru ekonomika attīstās vai atrodas pārejas stadijā, veicināt ķīmiski drošas pārvaldības pieejas mazos un vidējos ķīmiskās rūpniecības uzņēmumos.

         Rezultāti

                  —

                  1. rezultāts. Paaugstināts tehniskās kompetences līmenis publiski finansētās laboratorijās CWC dalībvalstīs, kuru tautsaimniecība vai nu attīstās, vai ir pārejas posmā, lai analizētu ķīmiskās vielas saistībā ar CWC īstenošanu attiecīgajā valstī un lai ķīmijas nozare tiktu izmantota miermīlīgiem mērķiem, piemērojot jaunākās analīzes metodes, jo īpaši – gāzu hromatogrāfijas (GC) un gāzu hromatogrāfijas/masspektrometrijas (GC-MS) metodes.

                  —

                  2. rezultāts. Paaugstināts mazu un vidēju uzņēmumu personāla, rūpniecības asociāciju pārstāvju un valsts iestāžu / valdības institūciju pārstāvju kompetences un izpratnes līmenis CWC dalībvalstīs, kuru tautsaimniecības vai nu attīstās, vai ir pārejas posmā, saistībā ar drošas pārvaldības prakses procesu.

         Darbības

                  Analītisko iemaņu attīstības kurss. Kurss turpināsies divas nedēļas, kuru laikā dalībnieki saņems teorētisku apmācību un praktisku pieredzi GC un GC-MS jomā. Tiks aplūkoti šādi temati: datoraparatūra, sistēmas validēšana un optimizācija, problēmu novēršana, vides paraugu sagatavošana, kā arī šādu paraugu GC/GC-MS analīze attiecībā uz ķīmiskām vielām, kas saistītas ar CWC. Dalībnieki saņems arī intensīvu praktisku apmācību par to, kā sagatavot dažādas paraugmatricas, lai tās analizētu ar GC, izmantojot detektorus ar elementu izšķirtspēju, un ar GC-MS, izmantojot elektronisko impulsu un ķīmiskās jonizācijas metodi. Visbeidzot, dalībniekus iepazīstinās ar vairākām ekstrakcijas, attīrīšanas un atvasināšanas procedūrām. Kursus īstenos ar VERIFIN atbalstu – tā ir slavena iestāde, kura izvēlēta pārskatāmā konkursā un ar kuru OPCW noslēgusi nolīgumu uz pieciem gadiem.

                  Sadarbība ar nozares pārstāvjiem – seminārs par CWC un ķīmijas procesu drošību. Šis seminārs ilgs divarpus dienas. Tajā, inter alia, pievērsīsies drošuma un drošības jautājumiem ķīmijas rūpniecībā, ķīmijas pārvaldības stratēģijām, ķīmijas procesu drošības pārvaldībai, paraugpraksei rūpniecībā un iepazīstināšanai ar Responsible Care® ierosmi.
                  Atklāšanas sēdē sniegs arī pārskatu par CWC un starptautiskām sadarbības programmām. Vienu reģionālu semināru organizēs Latīņamerikas un Karību jūras valstu reģionā, vajadzības gadījumā nodrošinot tulkojumu spāņu valodā.

         III projekts.
            OPCW Izpildpadomes pārstāvju un novērotāju CWDF apmeklējumi

         Mērķis

      Veicināt un nodrošināt ķīmisko ieroču krājumu un ražošanas iekārtu iznīcināšanu atbilstīgi CWC paredzētajiem pārbaudes pasākumiem.

         Konkrētie mērķi

                  —

                  1. konkrētais mērķis. CWC dalībvalstis spēj pārraudzīt progresu ceļā uz ķīmisko ieroču krājumu pilnīgu iznīcināšanu un spēj atklāt un risināt problēmas, lai šādu iznīcināšanu panāktu drīzā laikā.

                  —

                  2. konkrētais mērķis. CWC dalībvalstis gūst lielāku pārliecību par to, ka tiek veikti skaidri un konkrēti pasākumi, lai pilnībā iznīcinātu ķīmisko ieroču krājumus.

         Rezultāti

                  —

                  1. rezultāts. CWC dalībvalstis ir uzlabojušas izpratni par problēmām un tehniskām grūtībām, kas saistītas ar ķīmisko ieroču iznīcināšanu.

                  —

                  2. rezultāts. CWC dalībvalstis ir guvušas lielāku pārliecību par to, ka tiek veikti skaidri un konkrēti pasākumi, lai pilnībā iznīcinātu ķīmisko ieroču krājumus.

         Darbība

      Apmeklējumi CWDF. Līdz šim notikuši pieci apmeklējumi: trīs no tiem Amerikas Savienotajās Valstīs – CWDF Enistonā Alabamas štatā (2007. gada oktobrī), Pueblo Kolorādo štatā un Jūmatilā Oregonas štatā (2009. gada maijā un jūnijā) un Tūilā un Pueblo (2011. gada februārī un martā), kā arī divi apmeklējumi Krievijas Federācijā – Ščučjē Kurganskas reģionā (2008. gada septembrī) un Počepā Brjanskas apgabalā (2010. gada septembrī). Līdzšinējie apmeklējumi ir bijuši nozīmīgs līdzeklis, lai izvērtētu jautājumus vai bažas saistībā ar CWC dalībvalstu, kurās ir šādi objekti, programmām, kas paredzētas, lai izpildītu saistības attiecībā uz ķīmisko ieroču iznīcināšanu paredzētajā pagarinātajā termiņā. Ja galīgajā pagarinātajā termiņā ieročus neiznīcinās, ir gaidāms, ka saskaņā ar jaunu dalībvalstu konferences lēmumu attiecīgās valstis, kas ir CWC dalībnieces, turpinās veikt šādus CWDF apmeklējumus – jau darbojošos un arī tādos, kurus vēl būvē –, līdz iznīcināšana būs pabeigta.

         IV projekts.   Zinātne un tehnoloģija

         Mērķis

      Dot iespēju OPCW ģenerāldirektoram sniegt padomus un rekomendācijas CWC dalībvalstu konferencei, OPCW Izpildpadomei vai CWC dalībvalstīm zinātnes un tehnoloģiju jomās, kas attiecas uz CWC.

         Konkrētie mērķi

                  —

                     SAB pagaidu darba grupu sanāksmju mērķis: dot iespēju ģenerāldirektoram sniegt OPCW politikas veidošanas struktūrām un CWC dalībvalstīm īpašus padomus zinātnes un tehnoloģiju jomā, kas attiecas uz CWC.

                  —

                     OPCW/IUPAC starptautiskā zinātnes un tehnoloģiju semināra mērķis. Sniegt palīdzību SAB, sagatavojot ziņojuma projektu trešajai pārskatīšanas konferencei.

         Rezultāti

                  —

                  1. rezultāts. CWC dalībvalstīm iesniegti SAB sagatavoti padomi un ieteikumi zinātnes un tehnoloģiju jomā saistībā ar CWC.

                  —

                  2. rezultāts. Valstis, kas ir CWC dalībnieces, saņēmušas atjauninātu un pilnīgāku informāciju par zinātnes un tehnoloģiju jomām, kas attiecas uz CWC.

                  —

                  3. rezultāts. Valstis, kas ir CWC dalībnieces, saņem palīdzību, kas palīdz novērtēt potenciālo ietekmi, kāda varētu būt jaunumiem zinātnē un tehnoloģijā saistībā ar CWC īstenošanu.

         Darbības

                     SAB darba grupas sanāksmes. 2012.–2013. gadā notiks divas Ķīmijas un bioloģijas konverģences pagaidu darba grupas sanāksmes un divas Izglītības un informācijas pagaidu darba grupas sanāksmes. Ķīmijas un bioloģijas konverģences pagaidu darba grupas uzdevums ir turpināt pētījumus par ķīmijas un bioloģijas konverģenci un tās iespējamo ietekmi uz CWC, kā savā sešpadsmitajā sanāksmē ieteica SAB. Pagaidu darba grupa izvērtēs iespējamās sekas un sniegs ieteikumus SAB. SAB izmantos pagaidu darba grupas izvērtējumu un ieteikumus, gatavojot ziņojumu trešajai pārskatīšanas konferencei. Izglītības un informācijas pagaidu darba grupas, kuru paredzēts izveidot, sanāksmju mērķis būs pievērsties tam, kā atbalstīt zinātnieku kopienu un kā izveidot un veicināt attiecības starp OPCW un zinātnieku kopienu.

                  Līdzfinansējums OPCW–IUPAC starptautiskajam zinātnes un tehnoloģijas semināram. Semināra mērķis ir aplūkot tendences un jaunumus ķīmijā, ķīmijas tehnoloģijā, zinātnēs par dzīvību un saistītās zinātņu nozarēs, lai izvērtētu, kā tās ietekmē CWC īstenošanu. Ziņojums, kas jāsagatavo semināram, palīdzēs SAB sagatavot savu ziņojumu, iekļaujot tajā izvērtējumu par zinātnes un tehnoloģijas jaunumu ietekmi uz CWC darbību.
                  Minēto ziņojumu sagatavos kā ģenerāldirektora devumu CWC trešajai pārskatīšanas konferencei, kas paredzēta 2013. gadā. OPCW–IUPAC starptautiskais zinātnes un tehnoloģijas seminārs sniegs vērtīgu ieguldījumu SAB ziņojuma sagatavošanā trešajai pārskatīšanas konferencei.

         V projekts.
            CWC dalībvalstu gatavība novērst uzbrukumus, kuros izmanto ķīmiskas vielas, un reaģēt uz tiem

         Mērķis

      Sniegt ieguldījumu, lai pilnveidotu CWC dalībvalstu spēju novērst teroristu uzbrukumus, kuros izmanto ķīmiskos ieročus, būt gatavām šādiem uzbrukumiem un spēt atbildēt uz tiem, kā arī lai uzlabotu to spējas atbildēt uz palīdzības lūgumiem ķīmisko ieroču izmantošanas vai izmantošanas draudu gadījumos.

         Konkrētie mērķi

                  —

                  Reģionālo semināru mērķi

                              —

                              1. konkrētais mērķis. Veicināt dalībvalstu informētību par to, cik svarīgi ir laikus iesniegt pilnīgus paziņojumus par valstu programmām, kas saistītas ar aizsardzības mērķiem.

                              —

                              2. konkrētais mērķis. Palielināt dalībvalstu ieguldījumu OPCW gatavībā atsaukties uz lūgumiem sniegt palīdzību.

                              —

                              3. konkrētais mērķis. Mudināt CWC dalībvalstis veicināt reģionālo tīklu izveidi reģionos vai apakšreģionos, lai uzlabotu koordinētu atbildes rīcību ārkārtas gadījumos, kas saistīti ar ķīmiskajiem ieročiem.

                  —

                     TTE un praktisko mācību moduļa mērķi

                              —

                              1. konkrētais mērķis. Veikt mācības un izvērtēt valstu spējas novērst teroristu uzbrukumus ar ķīmiskajiem ieročiem, valstu gatavību un spējas uz atbildes rīcību, kā arī palielināt informētību par turpmākiem pasākumiem, kas jāveic, lai paaugstinātu sagatavotības pakāpi.

                              —

                              2. konkrētais mērķis. Veikt mācības un izvērtēt, kā starptautiskā kopiena koordinē darbības, lai novērstu teroristu uzbrukumu, kurā izmantoti ķīmiskie ieroči, un reaģētu uz to. Konstatēt iespējamās nepilnības atbalstā, ko OPCW un citas starptautiskas organizācijas sniedz dalībvalstīm, palīdzot tām sagatavoties teroristu uzbrukumiem, kuros izmanto ķīmiskos ieročus.

                  —

                     OPCW mērķis būt par pamatu drošības uzlabošanai ķīmiskajās rūpnīcās

                              —

                              1. konkrētais mērķis. Atbalstīt valdības un ķīmiskās rūpniecības apvienības saņēmējās CWC dalībvalstīs, palielinot to informētību par ķīmisko drošību un par tās uzlabošanu un pieņemot labāko praksi.

                              —

                              2. konkrētais mērķis. Procesā iesaistīto saņēmēju dalībvalstu ķīmiskās drošības palielināšana, veicinot sadarbību starp visām ieinteresētajām pusēm, tostarp valstu iestādēm, ķīmiskās rūpniecības uzņēmumiem, ķīmiskās rūpniecības apvienībām, zinātnes kopienu un nevalstiskām organizācijām

                              —

                              3. konkrētais mērķis. Nodrošināt, lai dalībvalstis būtu pilnībā informētas par jaunumiem ķīmiskās drošības jomā un ķīmiskās drošības labākās prakses jomā.

         Rezultāti

                  —

                  Reģionālo semināru rezultāti

                              —

                              1. rezultāts. Valstis, kas ir CWC dalībnieces, apzinās to, cik svarīgi ir laikus iesniegt pilnīgas deklarācijas par valsts programmām saistībā ar aizsardzības nolūkiem.

                              —

                              2. rezultāts. Valstis, kas ir CWC dalībnieces, ir labākā situācijā, lai sniegtu atbalsta piedāvājumus OPCW, reaģējot uz palīdzības lūgumiem.

                              —

                              3. rezultāts. CWC dalībvalstu, kuru ekonomika attīstās vai ir pārejas posmā, palielināta informētība par to, ka jāveicina sadarbība saistībā ar ķīmisko ieroču ārkārtas situācijām uzbrukuma gadījumā.

                  —

                     TTE un praktisko mācību moduļu rezultāti

                              —

                              1. rezultāts. Moduļa izstrāde TTE sagatavošanai un īstenošanai, kurš ir elastīgs un kuru var pielāgot atšķirīgiem apstākļiem dažādās valstīs, kas ir CWC dalībnieces.

                              —

                              2. rezultāts. Gatavības uzlabošana teroristu uzbrukumu un to seku novēršanai, kuros izmantoti ķīmiski ieroči, kā noteikusi tā valsts, kura ir CWC dalībniece un kura rīko TTE.

                              —

                              3. rezultāts. Gatavības uzlabošana teroristu uzbrukumu un to seku novēršanai, kuros izmantoti ķīmiski ieroči, kā noteikušas citas valstis, kuras ir CWC dalībnieces un kuras piedalās TTE.

                              —

                              4. rezultāts. Organizāciju, kuras piedalās mācībās, informētības uzlabošana jomās, kurās, uzlabojot koordināciju, var mazināt nepilnības un kurās var ierosināt jaunas darbības.

                  —

                  Rezultāti, izmantojot OPCW kā pamatu drošības uzlabošanai ķīmijas rūpnīcās

                              —

                              1. rezultāts. Atbalsta saņēmēju informētības uzlabošana par prasībām un paraugpraksi ķīmijas drošības jomā.

                              —

                              2. rezultāts. Paraugprakses ķīmijas drošības jomā izplatīšana atbalsta saņēmējām valstīm, kas ir CWC dalībnieces, to rūpniecības apvienībām un citām ieinteresētajām pusēm.

                              —

                              3. rezultāts. Koncepcijas dokuments par iespējamiem turpmākiem pasākumiem, kurā iesaistītos valstu iestādes, zinātnieki, laboratoriju vadītāji un ķīmijas rūpniecības uzņēmumi, par paraugpraksi ķīmijas drošības jomā, ietverot mācību materiālu atbalstu.

                              —

                              4. rezultāts. Publikācijas par ķīmijas drošību, adresētas valstu iestādēm, ķīmijas rūpniecības uzņēmumu/laboratoriju vadītājiem, kā arī par paraugpraksi ķīmijas drošības un drošuma jomā.

         Darbības

                  Reģionāli semināri – CWC X pants un reģionālās sadarbības jautājumi attiecībā uz palīdzību un reaģēšanu ārkārtas situācijās. Reģionāli semināri iecerēti, lai sekmētu dažu ar palīdzību un aizsardzību saistītu jautājumu apspriešanu un analīzi, īpaši pievēršoties tādām jomām kā CWC dalībvalstu tiesības un pienākumi atbilstīgi CWC X pantam, deklarāciju iesniegšana par aizsardzības programmām, CWC dalībvalstu palīdzības piedāvājumu nozīme, analīze par X panta vājajām pusēm un grūtībām, kā arī pārskats par palīdzības un aizsardzības darbībām reģionā. CWC dalībvalstis uzstāsies, lai dalītos ar pieredzi un gūtajām atziņām. Notiks divi reģionāli īstermiņa semināri Āzijā un Latīņamerikas un Karību jūras baseina reģionā, un tos organizēs Palīdzības un aizsardzības nodaļa.

                     TTE un praktisko mācību modulis. Šīs darbības mērķis ir pilnveidot CWC dalībvalstu novēršanas, gatavības un reaģēšanas spējas attiecībā uz teroristu uzbrukumu, kurā izmantoti ķīmiski ieroči. Mācību pamatscenārijs būs teroristu uzbrukums ķīmijas rūpnīcai, iekārtai vai transportam ar toksisku ķīmisku vielu noplūdi. Scenārija īpatnības TTE gaitā pielāgos tās CWC dalībvalsts apstākļiem un vajadzībām, kurā TTE notiek. Tas ietvers valstu pienākumu apkopošanu un spēkā esošo procedūru pārskatīšanu, kā arī detalizētu izvēlētās rūpnīcas/iekārtas iztirzāšanu valsts līmenī pirms TTE īstenošanas ar reģionāliem un starptautiskiem dalībniekiem. Mācībās aplūkos vairāku valstu valdību lēmumu pieņemšanas procesu, informācijas apmaiņu starp attiecīgām valstu un starptautiskām organizācijām un savstarpējas palīdzības sniegšanu. Īstenos divus TTE divos dažādos reģionos. Izstrādās arī detalizētu moduli TTE sagatavošanai un īstenošanai par uzbrukumiem, kuros izmantotas toksiskas ķīmiskas vielas, iesaistot valstu, reģionālas un starptautiskas struktūras. Darbību organizēs un koordinēs Īpašo projektu nodaļa.

                     OPCW kā pamats drošības uzlabošanai ķīmijas rūpnīcās. Darbības pirmajā posmā izstrādās analīzi par OPCW iespējamo lomu un funkcijām un tās sinerģijām ar ieinteresētajām pusēm ķīmijas drošības jomā. Organizēs pasākumu, kurā apspriedīs un izplatīs paraugpraksi ķīmijas drošības un drošuma jomā.
                  Pasākums ir iecerēts, lai paātrinātu praktisku jautājumu un pieredzes apspriešanu un analīzi saistībā ar drošības uzlabošanu ķīmijas iekārtās. Atbalsta saņēmējiem darīs pieejamu citu starptautisku partneru pieredzi ķīmijas drošības veicināšanā, plašākā nozīmē – lai palīdzētu valstīm uzlabot spējas attiecībā uz tādu draudu novēršanu un gatavību tiem, kuri saistīti ar masu iznīcināšanas ieročiem un ar tiem saistītiem materiāliem. Pasākumā arī apzinās iespējas un prasības turpmākiem pasākumiem, lai sekmētu ķīmijas drošības uzlabošanas procesu un lai OPCW veidotu par platformu informācijas apmaiņai šajā jomā.
                  Projekta rezultāts būs daudzi praktiski ierosinājumi tam, kā OPCW var izvērst par platformu sadarbībai un koordinācijai ķīmijas drošības jomā. Darbību organizēs un koordinēs Īpašo projektu nodaļa.

         VI projekts.   Āfrikas programma

         Mērķis

      Uzlabot Āfrikas CWC dalībvalstu spējas īstenot saistības atbilstīgi CWC.

         Konkrētie mērķi

                  1. konkrētais mērķis. Āfrikas CWC dalībvalstis gūst panākumus:

                              —

                              valstu īstenošanas saistību izpildē atbilstīgi CWC VII pantam,

                              —

                              savu deklarāciju un inspekcijas deklarāciju prasību izpildē atbilstīgi CWC VI pantam.

                  2. konkrētais mērķis

                              —

                              Publiski finansēto laboratoriju spēju uzlabošana Āfrikas CWC dalībvalstīs, kuru ekonomika attīstās vai ir pārejas procesā, lai īstenotu CWC ķīmijas mierīgā pielietošanā.

                              —

                              Ķīmijas drošuma pārvaldības pieeju uzlabošana mazos un vidējos ķīmijas rūpniecības uzņēmumos Āfrikas CWC dalībvalstīs, kuru ekonomika attīstās vai ir pārejas procesā.

                  3. konkrētais mērķis

                              —

                              Uzlabot Āfrikas CWC dalībvalstu informētību par to, cik būtiski ir laikā iesniegt pilnīgas deklarācijas par valstu programmām, kuras saistītas ar aizsardzības mērķiem.

                              —

                              Palielināt Āfrikas CWC dalībvalstu pienesumu OPCW gatavībā reaģēt uz palīdzības pieteikumiem.

                              —

                              Mudināt Āfrikas CWC dalībvalstis sekmēt reģionālu tīklojumu izveidi Āfrikas reģionos un apakšreģionos, lai uzlabotu koordinētu reakciju uz ārkārtas situāciju saistībā ar ķīmiskiem ieročiem.

                              —

                              Mudināt Āfrikas CWC dalībvalstis izveidot koordināciju un sadarbību apakšreģionu starpā, tiem reaģējot uz ķīmiska apdraudējuma ārkārtas situācijām.

         Rezultāti

                  —

                  1. rezultāts
                  Valstu iestādes Āfrikas CWC dalībvalstīs ir uzlabojušas spējas izstrādāt valstu īstenošanas tiesību aktus, kā arī ir spējīgas iesniegt tiesību aktu pieņemšanai.

                              —

                              Muitas amatpersonas Āfrikas CWC dalībvalstīs ir uzlabojušas savas spējas konstatēt ķīmiskas vielas, uz kurām attiecas CWC, un iesniegt valstu iestādēm precīzus datus par reģistrēto ķīmisko vielu pārvadājumiem.

                  —

                  2. rezultāts

                              —

                              Publiski finansētas laboratorijas Āfrikas CWC dalībvalstīs ir uzlabojušas tehnisko kompetenču līmeni, lai analizētu ķīmiskas vielas, kuras saistītas ar CWC valsts īstenošanu, un miermīlīgi pielietotu ķīmiju, izmantojot modernas analīzes metodes, jo īpaši GC un GC-MS.

                              —

                              Āfrikas CWC dalībvalstu mazo un vidējo uzņēmumu personāls, rūpniecības apvienību pārstāvji un valstu iestādes / valdību iestādes ir uzlabojušas kompetences un informētības līmeni attiecībā uz procesu drošuma pārvaldības praksi.

                  —

                  3. rezultāts

                              —

                              Āfrikas CWC dalībvalstis apzinās to, cik svarīgi ir laikus iesniegt pilnīgas deklarācijas par valsts programmām saistībā ar aizsardzības mērķiem.

                              —

                              Āfrikas CWC dalībvalstis spēj labāk sniegt palīdzības piedāvājumus OPCW, reaģējot uz palīdzības lūgumiem.

                              —

                              Āfrikas CWC dalībvalstu, kuru ekonomika ir attīstības vai pārejas procesā, labāka informētība par to, ka jāsekmē sadarbība attiecībā uz ārkārtas situācijām saistībā ar ķīmiskajiem ieročiem uzbrukuma gadījumā.

                              —

                              Instruktoru grupa no Āfrikas CWC dalībvalstīm, kuri var sniegt atbalstu ķīmiska apdraudējuma ārkārtas situāciju reaģēšanas plāniem, apmācot savus pirmos palīdzības sniedzējus.

         Darbības

                  Divpusēji tehniskās palīdzības apmeklējumi. Atbalstu Āfrikas CWC dalībvalstīm sniegs ar divpusējiem tehniskās palīdzības apmeklējumiem, ko izstrādās katrā gadījumā atsevišķi un veiks tā, lai nodrošinātu mērķtiecīgu palīdzību, kas nepieciešama prasību izpildei atbilstīgi Āfrikas CWC dalībvalstu lūgumam.
                  Šajā atbalsta darbībā ietvers izpratnes veidošanu un informatīvus pasākumus, izmantojot valsts līmeņa seminārus informētības paaugstināšanai, specializētus apmācību kursus, atbalstu valsts tiesību aktu izstrādē attiecībā uz īstenošanu un saistītus pasākumus, un CWC VI pantā minētos jautājumus saistībā ar rūpniecības nozari. Atkarībā no šo apmeklējumu mērķa tajos veiks koordinētu darbu, kurā pēc vajadzības iesaistīs Tehniskā sekretariāta Īstenošanas atbalsta nodaļu, Juridiskā padomnieka biroju, Deklarāciju nodaļu un Rūpniecības pārbaužu nodaļu.

                  Muitas amatpersonu apmācība, kas attiecas uz CWC pārvadājumu režīma tehniskajiem aspektiem. Atbalsts muitas amatpersonām ir sniegts saskaņā ar Vienoto rīcību 2005/913/KĀDP, Vienoto rīcību 2007/185/KĀDP un Lēmumu 2009/569/KĀDP. Izmantojot gūto pieredzi, muitas amatpersonām rīkos informatīvus pasākumus apmācību kursu veidā nolūkā uzlabot datu vākšanu par CWC reģistrēto ķīmisko vielu importu un eksportu un šādu datu pārsūtīšanu valsts iestādēm. Apakšreģionu līmenī Āfrikas CWC dalībvalstīs organizētos apmācības kursos piedāvās praktiskus uzskatāmus demonstrējumus un vingrinājumus. Minētos kursus organizēs Īstenošanas atbalsta nodaļa, izmantojot Deklarāciju nodaļas tehniskās īpašās zināšanas.

                  Sadarbība ar nozares pārstāvjiem – seminārs par CWC un ķīmijas procesu drošību. Norādītais seminārs ilgs divarpus dienas. Tajā cita starpā pievērsīsies drošuma un drošības jautājumiem ķīmijas rūpniecībā, ķīmijas pārvaldības stratēģijām, ķīmijas procesu drošības pārvaldībai, paraugpraksei rūpniecībā un iepazīstināšanai ar Responsible Care® ierosmi. Atklāšanas sēdē sniegs arī pārskatu par CWC un starptautiskām sadarbības programmām. Nodrošinās tulkojumu franču valodā.

                  Analītisko iemaņu attīstības kurss. Kurss notiek divas nedēļas, kuru gaitā dalībnieki no Āfrikas CWC dalībvalstīm saņems teorētiskas apmācības un uzskatāmu pieredzi GC un GC-MS. Tostarp pievērsīsies šādām tēmām – aparatūra, sistēmu pārbaude un optimizēšana, problēmu risināšana, vides paraugu sagatavošana un šādu paraugu GC/GC-MS analīze ķīmiskām vielām, uz kurām attiecas CWC. Dalībnieki arī izies intensīvu uzskatāmu apmācību dažādu parauga matricu sagatavošanā to GC analīzei ar elementu jutīgiem detektoriem un GC-MS analīzei elektronu ietekmes un ķīmiskās jonizācijas režīmos.
                  Visbeidzot, dalībniekus iepazīstinās ar vairākām ekstrakcijas, attīrīšanas un atvasināšanas procedūrām.
                  Kursus īstenos ar VERIFIN atbalstu – tā ir slavena iestāde, kura izvēlēta pārskatāmā konkursā un ar kuru OPCW noslēgusi līgumu uz pieciem gadiem. Kurss notiks angļu valodā.

                  Reģionāls seminārs – CWC X pants un reģionālās sadarbības jautājumi attiecībā uz palīdzību un reaģēšanu ārkārtas situācijās. Reģionālais seminārs Āfrikas CWC dalībvalstīm ir iecerēts, lai sekmētu dažu ar palīdzību un aizsardzību saistītu jautājumu apspriešanu un analīzi, īpašu uzmanību pievēršot tādām jomām kā, piemēram, CWC dalībvalstu pienākumi atbilstīgi CWC X pantam, aizsardzības programmu deklarāciju iesniegšana, CWC dalībvalstu palīdzības piedāvājumu nozīme, analīze par X panta vājajām pusēm un grūtībām un pārskats par darbībām reģionā palīdzības un aizsardzības jomā. CWC dalībvalstis uzstāsies, lai dalītos ar pieredzi un gūtajām atziņām. Darbību organizēs Palīdzības un aizsardzības nodaļa.

                  Reģionāls ilgtermiņa spēju veidošanas projekts palīdzības un aizsardzības jomā. Minētās darbības galvenais mērķis būs izstrādāt valsts/reģionālu ārkārtas reaģēšanas sistēmu pret ķīmiskiem ieročiem, apmācīt instruktorus pirmajiem palīdzības sniedzējiem un speciālistiem, kuri iesaistīti šajā jomā, kā arī palīdzēt viņiem izveidot savu valsts/reģionālo reaģēšanas vienību.
                  Šī reaģēšanas vienība būs daļa no reģionāla tīkla, kurš var reaģēt ārkārtas situācijā. Āfrikas CWC dalībvalstīm īstenos vienu ilgtermiņa spēju veidošanas projektu Āfrikas dienvidu vai centrālajā apakšreģionā (Centrālāfrikā franču valodā, Dienvidāfrikā angļu valodā).


title: 2013/588/ES: Eiropas Parlamenta Lēmums ( 2013. gada 17. aprīlis ) par Eiropas Jūras drošības aģentūras 2011. finanšu gada budžeta izpildes apstiprināšanu

text:
               16.11.2013

               LV

               Eiropas Savienības Oficiālais Vēstnesis

               L 308/267

      EIROPAS PARLAMENTA LĒMUMS

   (2013. gada 17. aprīlis)
   par Eiropas Jūras drošības aģentūras 2011. finanšu gada budžeta izpildes apstiprināšanu
   (2013/588/ES)
   EIROPAS PARLAMENTS,

               —

               ņemot vērā Eiropas Jūras drošības aģentūras 2011. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Jūras drošības aģentūras 2011. finanšu gada pārskatiem ar Aģentūras atbildēm (1),

               —

               ņemot vērā Padomes 2013. gada 12. februāra ieteikumu (05753/2013 – C7-0041/2013),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2002. gada 27. jūnija Regulu (EK) Nr. 1406/2002 par Eiropas Jūras drošības aģentūras izveidošanu (4) un jo īpaši tās 19. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Transporta un tūrisma komitejas atzinumu (A7-0078/2013),

               1.

               sniedz Eiropas Jūras drošības aģentūras izpilddirektoram apstiprinājumu par aģentūras 2011. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Jūras drošības aģentūras izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 388, 15.12.2012., 129. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 208, 5.8.2002., 1. lpp.

      (5)  OV L 357, 31.12.2002., 72. lpp.

         EIROPAS PARLAMENTA REZOLŪCIJA

      (2013. gada 17. aprīlis)
      ar konstatējumiem, kas ir neatņemama daļa no lēmuma par Eiropas Jūras drošības aģentūras 2011. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Jūras drošības aģentūras 2011. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Jūras drošības aģentūras 2011. finanšu gada pārskatiem ar Aģentūras atbildēm (1),

                  —

                  ņemot vērā Padomes 2013. gada 12. februāra ieteikumu (05753/2013 – C7-0041/2013),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

                  —

                  ņemot vērā Eiropas Parlamenta un Padomes 2002. gada 27. jūnija Regulu (EK) Nr. 1406/2002 par Eiropas Jūras drošības aģentūras izveidošanu (4) un jo īpaši tās 19. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu un Transporta un tūrisma komitejas atzinumu (A7-0078/2013),

                  A.

                  tā kā Revīzijas palāta norādīja, ka tā ir guvusi pamatotu pārliecību par to, ka Eiropas Jūras drošības aģentūras (“Aģentūra”) gada pārskati par 2011. finanšu gadu ir ticami un ka pakārtotie darījumi ir likumīgi un pareizi,

         Budžeta un finanšu pārvaldība

                  1.

                  norāda, ka Aģentūras 2011. gada budžets bija EUR 56,4 miljoni salīdzinājumā ar EUR 54,4 miljoniem iepriekšējā gadā;

                  2.

                  ar bažām norāda uz Revīzijas palātas konstatējumu, ka budžetā iekļautās saistību apropriācijas EUR 0,9 miljonu apmērā nebija saistītas ar spēkā esošajām juridiskajām saistībām un ka Aģentūrai 2012. gada sākumā šī summa būtu bijusi jāanulē un jāatmaksā Komisijai; tomēr atzīmē, ka Aģentūra šo procesu sāka pārāk vēlu un tā rezultātā IT sistēmai noteikto ierobežojumu dēļ attiecīgie līdzekļi uz gadu ir bloķēti, un tos varēs anulēt un atmaksāt tikai 2012. gada beigās;

                  3.

                  atzīst, ka Aģentūra ir veikusi pasākumus, lai nodrošinātu, ka ar spēkā esošajiem juridiskajiem pienākumiem nesaistīto saistību apropriāciju nenokārtotie atlikumi tiktu anulēti līdz gada beigām, un ir uzdevusi saviem kredītrīkotājiem sākt anulēšanas procedūru, tiklīdz būs skaidrs, ka konkrētais pasākums nav vai netiks pilnībā īstenots; aicina Aģentūru informēt budžeta izpildes apstiprinātājiestādi par to, vai attiecīgie pasākumi ir bijuši pietiekami, lai novērstu līdzīgas situācijas atkārtošanos;

                  4.

                  pauž nožēlu par Revīzijas palātas konstatējumu, ka Aģentūrai ir jāuzlabo aktīvu pārvaldība; tā jo īpaši konstatēja neizskaidrojamas atšķirības starp reģistrēto gada amortizāciju un uzkrāto amortizāciju un to, ka grāmatvedības procedūras un informācija par izmaksām attiecībā uz iekšēji izveidotiem nemateriālajiem aktīviem nav uzticamas; atzīmē, ka trūkst pierādījumu par to, ka attiecīgajā periodā tikusi veikta administratīvā aprīkojuma inventarizācija;

                  5.

                  konstatē, ka saskaņā ar Aģentūras sniegto informāciju tā ir atrisinājusi visus jautājumus, kas saistīti ar tās aktīvu pārvaldību, jo īpaši 2012. gadā tika sagatavoti un īstenoti detalizēti noteikumi un procedūras attiecībā uz aktīvu pārvaldību, tika pārbaudīta inventāra sarakstu pareizība un, kā bija paredzēts, 2012. gada otrajā pusē tika veikta pilna faktisko aktīvu inventarizācija; atzīmē, ka beidzot tika pilnībā atjaunināts aktīvu reģistrēšanai paredzētais uzkrājumu grāmatvedības (ABAC) modulis “ABAC Assets” – Aģentūras instruments visu aktīvu plūsmas izsekošanai;

                  6.

                  ar bažām atzīmē Revīzijas palātas konstatējumu, ka Aģentūrai 2011. gada decembrī pārdeva divas naftas savākšanas strēles (sweeping arms) – ar kurām savāc naftu atklātā jūrā –, iegūstot vismaz aprīkojuma tīro uzskaites vērtību EUR 319 050 apjomā; atzīmē – tā kā minimālā cena bija nepareizi noteikta zemāka par tīro uzskaites vērtību, minētais aprīkojums tika pārdots ar EUR 93 950 zaudējumu; uzskata – tā kā attiecīgā cena tika noteikta konkursa procedūras rezultātā, tam būtu jānorāda, ka var būt nepieciešams pārskatīt izmantotās nolietojuma likmes;

                  7.

                  konstatē, ka saskaņā ar Aģentūras sniegto informāciju tā ir noteikusi vairākas vadlīnijas un procedūras attiecībā uz to aktīvu pārvaldību, kurus izmanto intervencei jūras piesārņojuma gadījumos, ka tie konsekventi konsolidēti vienotā kopumā un ka šajā kopumā iekļauta nodaļa par publiskās pārdošanas procedūru un detalizēta procedūra attiecīgās amortizētās uzskaites vērtības noteikšanai;

         Darbā pieņemšana

                  8.

                  atzīmē, ka saskaņā ar Revīzijas palātas ziņojumu joprojām ir jāuzlabo darbā pieņemšanas procedūru pārredzamība, jo īpaši norādot uz to, ka pirms pieteikumu izskatīšanas nebija noteikti kritēriji, kādiem jāatbilst, lai kandidāti tiktu uzaicināti uz interviju, rakstisko pārbaudījumu un sarunu jautājumi un atbilstošie koeficienti kandidātu vērtēšanai; atzīst, ka Aģentūra ir atbilstoši atjauninājusi savas darbā pieņemšanas procedūras;

         Interešu konflikti

                  9.

                  aicina Aģentūru rūpīgi pārbaudīt un nepieļaut interešu konfliktus gadījumos, kad tā pieņem darbā speciālistus un personālu no nozares, kuru Aģentūra uzrauga;

         Iekšējā revīzija

                  10.

                  atzīmē, ka 2011. gadā Komisijas Iekšējās revīzijas dienests veica revīziju un pēc šīs revīzijas Aģentūra sagatavoja detalizētu rīcības plānu, kas saskaņā ar Iekšējās revīzijas dienesta sniegto informāciju pienācīgi novērsa svarīgākos riskus; atzīmē, ka Iekšējās revīzijas dienests arī sekoja iepriekšējo revīziju par ļoti svarīgiem atzīto ieteikumu izpildei un konstatēja, ka Aģentūra ir izpildījusi visus minētos ieteikumus; atzīmē, ka līdz 2011. gada beigām Aģentūra uzskatīja par izpildītiem 26 no kopumā 30 ieteikumiem, ko sniedzis Iekšējās revīzijas dienests un Aģentūras iekšējais revidents (iekšējās revīzijas struktūrvienība);

                  11.

                  attiecībā uz pārējiem konstatējumiem, kas pievienoti lēmumam par budžeta izpildes apstiprināšanu un kas ir horizontāli konstatējumi, atsaucas uz 2013. gada 17. aprīļa rezolūciju (6) par aģentūru darbību, finanšu pārvaldību un kontroli.

         (1)  OV C 388, 15.12.2012., 129. lpp.

         (2)  OV L 248, 16.9.2002., 1. lpp.

         (3)  OV L 298, 26.10.2012., 1. lpp.

         (4)  OV L 208, 5.8.2002., 1. lpp.

         (5)  OV L 357, 31.12.2002., 72. lpp.

         (6)  Pieņemtie teksti, P7_TA(2013)0134 (skatīt šā Oficiālā Vēstneša 374. lappusi).


title: Padomes Lēmums (ES) 2016/273 (2016. gada 12. februāris) par to, lai Eiropas Savienības vārdā noslēgtu Nolīgumu starp Eiropas Savienību un Austrumtimoras Demokrātisko Republiku par īstermiņa uzturēšanās vīzu režīma atcelšanu

text:
               27.2.2016

               LV

               Eiropas Savienības Oficiālais Vēstnesis

               L 52/13

         PADOMES LĒMUMS (ES) 2016/273
   (2016. gada 12. februāris)
   par to, lai Eiropas Savienības vārdā noslēgtu Nolīgumu starp Eiropas Savienību un Austrumtimoras Demokrātisko Republiku par īstermiņa uzturēšanās vīzu režīma atcelšanu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 77. panta 2. punkta a) apakšpunktu saistībā ar tā 218. panta 6. punkta otrās daļas a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Komisija Eiropas Savienības vārdā ir risinājusi sarunas ar Austrumtimoras Demokrātisko Republiku par nolīgumu par īstermiņa uzturēšanās vīzu režīma atcelšanu (“nolīgums”).

               (2)

               Saskaņā ar Padomes Lēmumu (ES) 2015/1030 (2) nolīgums ir ticis parakstīts un tiek provizoriski piemērots no 2015. gada 28. maija.

               (3)

               Ar nolīgumu izveido Apvienoto ekspertu komiteju nolīguma pārvaldībai. Savienību minētajā Apvienotajā komitejā pārstāv Komisija, kurai palīdz dalībvalstu pārstāvji.

               (4)

               Šis lēmums ir to Šengenas acquis noteikumu pilnveidošana, kuru īstenošanā Apvienotā Karaliste nepiedalās saskaņā ar Padomes Lēmumu 2000/365/EK (3); tādēļ Apvienotā Karaliste nepiedalās šā lēmuma pieņemšanā, un Apvienotajai Karalistei šis lēmums nav saistošs un nav jāpiemēro.

               (5)

               Šis lēmums ir to Šengenas acquis noteikumu pilnveidošana, kuru īstenošanā Īrija nepiedalās saskaņā ar Padomes Lēmumu 2002/192/EK (4); tādēļ Īrija nepiedalās šā lēmuma pieņemšanā, un Īrijai šis lēmums nav saistošs un nav jāpiemēro.

               (6)

               Šis nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Austrumtimoras Demokrātisko Republiku par īstermiņa uzturēšanās vīzu režīma atcelšanu.
   2. pants
   Padomes priekšsēdētājs Savienības vārdā sniedz nolīguma 8. panta 1. punktā minēto paziņojumu (5).
   3. pants
   Komisija, kurai palīdz dalībvalstu pārstāvji, pārstāv Savienību Apvienotajā ekspertu komitejā, kas izveidota, ievērojot nolīguma 6. pantu.
   4. pants
   Šis lēmums stājas spēkā tā pieņemšanas dienā.

      Briselē, 2016. gada 12. februārī

            Padomes vārdā –

            priekšsēdētājs

         J.R.V.A. DIJSSELBLOEM

      (1)  Piekrišana sniegta 2015. gada 15. decembrī (Oficiālajā Vēstnesī vēl nav publicēta).

      (2)  Padomes Lēmums (ES) 2015/1030 (2015. gada 7. maijs) par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Austrumtimoras Demokrātisko Republiku par īstermiņa uzturēšanās vīzu režīma atcelšanu (OV L 173, 3.7.2015., 1. lpp.).

      (3)  Padomes Lēmums 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (OV L 131, 1.6.2000., 43. lpp.).

      (4)  Padomes Lēmums 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (OV L 64, 7.3.2002., 20. lpp.).

      (5)  Nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.


title: 2011/182/ES: Padomes Lēmums ( 2011. gada 9. marts ) par to, lai atjauninātu Nolīgumu starp Eiropas Kopienu un Ukrainu par sadarbību zinātnes un tehnoloģijas jomā

text:
               25.3.2011

               LV

               Eiropas Savienības Oficiālais Vēstnesis

               L 79/3

         PADOMES LĒMUMS
   (2011. gada 9. marts)
   par to, lai atjauninātu Nolīgumu starp Eiropas Kopienu un Ukrainu par sadarbību zinātnes un tehnoloģijas jomā
   (2011/182/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 186. pantu saistībā ar 218. panta 6. punkta a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Ar Padomes Lēmumu 2003/96/EK (1) ir apstiprināta Nolīguma noslēgšana starp Eiropas Kopienu un Ukrainu par sadarbību zinātnes un tehnoloģijas jomā.

               (2)

               Nolīguma 12. panta b) punktā ir paredzēts, ka nolīgumu noslēdz sākumposmam līdz 2002. gada 31. decembrim un tas ir atjaunojams, Pusēm savstarpēji vienojoties par vēl piecu gadu papildlaiku.

               (3)

               Ar 2003. gada 22. septembra lēmumu (2), kas stājās spēkā 2004. gada 8. novembrī, Padome apstiprināja, ka nolīgumu atjaunina vēl uz pieciem gadiem.

               (4)

               ES un Ukrainas 7. apakškomitejas trešajā sanāksmē, kas notika Kijevā 2008. gada 26. un 27. novembrī, abas Puses apstiprināja ieinteresētību atjaunināt minēto nolīgumu vēl uz pieciem gadiem.

               (5)

               Atjauninātā nolīguma materiālais saturs ir identisks tā nolīguma materiālajam saturam, kura termiņš beidzās 2009. gada 7. novembrī.

               (6)

               Līdz ar Lisabonas līguma stāšanos spēkā 2009. gada 1. decembrī Eiropas Savienība ir aizstājusi Eiropas Kopienu un ir tās pēctece.

               (7)

               Savienības vārdā būtu jāapstiprina tas, ka tiek atjaunināts Nolīgums starp Eiropas Kopienu un Ukrainu par sadarbību zinātnes un tehnoloģijas jomā,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts, ka Nolīgumu starp Eiropas Kopienu un Ukrainu par sadarbību zinātnes un tehnoloģijas jomā atjaunina vēl uz pieciem gadiem.
   2. pants
   Padomes priekšsēdētājs Savienības vārdā un saskaņā ar nolīguma 12. pantu sniedz Ukrainas valdībai paziņojumu, ka Savienība ir pabeigusi vajadzīgās iekšējās procedūras, lai atjaunotais nolīgums (3) varētu stāties spēkā, un sniedz Ukrainai šādu paziņojumu:

      “Lisabonas līgumam stājoties spēkā 2009. gada 1. decembrī, Eiropas Savienība ir aizstājusi Eiropas Kopienu, ir tās pēctece un no minētās dienas īsteno visas Eiropas Kopienas tiesības un uzņemas visus tās pienākumus. Tāpēc nolīguma tekstā esošās atsauces uz “Eiropas Kopienu” attiecīgos gadījumos jālasa kā atsauces uz “Eiropas Savienību”.”

   3. pants
   Šis lēmums stājas spēkā tā pieņemšanas dienā.

      Briselē, 2011. gada 9. martā

            Padomes vārdā –

            priekšsēdētājs

         CSÉFALVAY Z.

      (1)  OV L 36, 12.2.2003., 31. lpp.

      (2)  OV L 267, 17.10.2003., 24. lpp.

      (3)  Nolīguma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.


title: 2014/664/ES: Padomes Lēmums ( 2014. gada 15. septembris ) par nostāju, kas Eiropas Savienības vārdā jāieņem Starptautiskās Olīvu padomes (SOP) Dalībnieku padomē attiecībā uz to, lai pagarinātu 2005. gada Starptautisko nolīgumu par olīveļļu un galda olīvām

text:
               17.9.2014

               LV

               Eiropas Savienības Oficiālais Vēstnesis

               L 275/6

         PADOMES LĒMUMS
   (2014. gada 15. septembris)
   par nostāju, kas Eiropas Savienības vārdā jāieņem Starptautiskās Olīvu padomes (SOP) Dalībnieku padomē attiecībā uz to, lai pagarinātu 2005. gada Starptautisko nolīgumu par olīveļļu un galda olīvām

      (2014/664/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Darbības termiņš 2005. gada Starptautiskajam nolīgumam par olīveļļu un galda olīvām (1) (“nolīgums”) beidzas 2014. gada 31. decembrī, ja vien Starptautiskās Olīvu padomes (SOP) Dalībnieku padome saskaņā ar nolīguma 47. panta 1. un 2. punktu nenolemj to pagarināt.

               (2)

               Padome 2013. gada 19. novembrī piešķīra Komisijai pilnvaras Savienības vārdā uzsākt sarunas, lai noslēgtu jaunu starptautisku nolīgumu par olīveļļu un galda olīvām.

               (3)

               Starptautiskajā Olīvu padomē patlaban risinās sarunas par jaunu nolīgumu. Tagad ir skaidrs, ka līdz 2014. gada 31. decembra termiņam jaunu nolīgumu noslēgt nevarēs. Tāpēc Savienības interesēs ir nodrošināt pašreizējā nolīguma darbības termiņa pagarināšanu.

               (4)

               Pašreizējā nolīguma pagarināšana ir nošķirama no sarunām par jauna nolīguma noslēgšanu. Tāpēc Savienībai būtu jālūdz pašreizējā nolīguma pagarināšana par vienu gadu un jābalso par labu šādai pagarināšanai, ja tas tiktu ierosināts Dalībnieku padomei,

         IR PIEŅĒMUSI ŠO LĒMUMU.
   1. pants
   Nostāja, kas Savienības vārdā jāieņem Starptautiskās Olīvu padomes Dalībnieku padomē, ir lūgt pašreizējā Nolīguma par olīveļļu un galda olīvām darbības termiņa pagarināšanu par vienu gadu un balsot par labu tam, lai 2005. gada Starptautisko nolīgumu par olīveļļu un galda olīvām pagarinātu par vienu gadu, ja tas tiktu ierosināts Dalībnieku padomei.
   2. pants
   Šis lēmums stājas spēkā tā pieņemšanas dienā.

      Briselē, 2014. gada 15. septembrī

            Padomes vārdā –

            priekšsēdētājs

         S. GOZI

      (1)  OV L 302, 19.11.2005., 47. lpp.


title: Padomes Lēmums (KĀDP) 2015/1521 (2015. gada 14. septembris), ar ko atceļ Lēmumu 2013/320/KĀDP, atbalstot fiziskās drošības un krājumu apsaimniekošanas pasākumus, lai samazinātu kājnieku ieroču un vieglo ieroču (VIKI) nelikumīgas tirdzniecības risku Lībijā un tās reģionā

text:
               15.9.2015

               LV

               Eiropas Savienības Oficiālais Vēstnesis

               L 239/142

         PADOMES LĒMUMS (KĀDP) 2015/1521
   (2015. gada 14. septembris),
   ar ko atceļ Lēmumu 2013/320/KĀDP, atbalstot fiziskās drošības un krājumu apsaimniekošanas pasākumus, lai samazinātu kājnieku ieroču un vieglo ieroču (VIKI) nelikumīgas tirdzniecības risku Lībijā un tās reģionā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 26. panta 2. punktu un 31. panta 1. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padomes Lēmumā 2013/320/KĀDP (1) tika paredzēts, ka Savienībai jātiecas sekmēt mieru un drošību Lībijā un to aptverošajā reģionā, atbalstot pasākumus, kuru mērķis ir gādāt par to, lai Lībijas valsts iestādes Lībijas ieroču arsenāliem nodrošinātu stabilu fizisko drošību un krājumu apsaimniekošanu nolūkā samazināt mieram un drošībai radītos apdraudējumus, ko izraisa kājnieku ieroču un vieglo ieroču (VIKI) un to munīcijas izplatīšana un pārmērīga uzkrāšana, tostarp lai šajā ziņā sekmētu efektīvu daudzpusēju iesaisti reģionālā līmenī.

               (2)

               Politiskās un drošības situācijas pasliktināšanās lika vairumam diplomātisko misiju un starptautisko darbinieku pamest Lībiju pēc vardarbīgajiem notikumiem 2014. gada vasarā.

               (3)

               Apvienoto Nāciju Organizācijas vadītais politiskais dialogs pagaidām vēl nav devis rezultātu, proti, starp galvenajiem karojošajiem grupējumiem nav panākts politisks risinājums.

               (4)

               Nav skaidrības par to, kad situācija Lībijā uzlabosies tiktāl, lai starptautiskie darbinieki varētu Lībijā droši atsākt darbību.

               (5)

               Tādēļ Lēmums 2013/320/KĀDP būtu jāatceļ.

               (6)

               Savienība vēlas vēlreiz apstiprināt stingro politisko apņemšanos atbalstīt atbildīgās Lībijas iestādes, tiklīdz situācija Lībijā to ļaus darīt, lai samazinātu VIKI un to munīcijas izplatīšanas un pārmērīgas uzkrāšanas radītos apdraudējumus,

         IR PIEŅĒMUSI ŠO LĒMUMU.
   1. pants
   Lēmumu 2013/320/KĀDP atceļ.
   2. pants
   Šis lēmums stājas spēkā tā pieņemšanas dienā.
   To piemēro no 2015. gada 30. jūnija.

      Briselē, 2015. gada 14. septembrī

            Padomes vārdā –

            priekšsēdētājs

         J. ASSELBORN

      (1)  Padomes Lēmums 2013/320/KĀDP (2013. gada 24. jūnijs), atbalstot fiziskās drošības un krājumu apsaimniekošanas pasākumus, lai samazinātu kājnieku ieroču un vieglo ieroču (VIKI) nelikumīgas tirdzniecības risku Lībijā un tās reģionā (OV L 173, 26.6.2013., 54. lpp.).


title: 2006/822/EK: Eiropas Parlamenta Lēmums ( 2006. gada 27. aprīlis ) par Eiropas Dzīves un darba apstākļu uzlabošanas fonda 2004. finanšu gada budžeta izpildes apstiprināšanu

text:
               6.12.2006

               LV

               Eiropas Savienības Oficiālais Vēstnesis

               L 340/69

      EIROPAS PARLAMENTA LĒMUMS

   (2006. gada 27. aprīlis)
   par Eiropas Dzīves un darba apstākļu uzlabošanas fonda 2004. finanšu gada budžeta izpildes apstiprināšanu
   (2006/822/EK)
   EIROPAS PARLAMENTS,

               —

               ņemot vērā Eiropas Dzīves un darba apstākļu uzlabošanas fonda 2004. finanšu gada galīgos pārskatus (1),

               —

               ņemot vērā Revīzijas palātas ziņojumu par Eiropas Dzīves un darba apstākļu uzlabošanas fonda 2004. finanšu gada pārskatiem ar Fonda atbildēm (2),

               —

               ņemot vērā Padomes 2006. gada 14. marta ieteikumu (5972/2006 – C6-0093/2006),

               —

               ņemot vērā EK līgumu un it īpaši tā 276. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,

               —

               ņemot vērā Padomes 1975. gada 26. maija Regulu (EEK) Nr. 1365/75 par Eiropas Dzīves un darba apstākļu uzlabošanas fonda izveidi (4), un it īpaši tās 16. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 94. pantu,

               —

               ņemot vērā Reglamenta 71. pantu un V pielikumu,

               —

               ņemot vērā Budžeta kontroles komitejas ziņojumu (A6-0093/2006),

               1.

               sniedz Eiropas Dzīves un darba apstākļu uzlabošanas fonda izpilddirektoram apstiprinājumu par fonda 2004. finanšu gada budžeta izpildi;

               2.

               izklāsta savus komentārus pievienotajā rezolūcijā;

               3.

               uzdod priekšsēdētājam nosūtīt šo lēmumu un rezolūciju, kas ir tā neatņemama daļa, Eiropas Dzīves un darba apstākļu uzlabošanas fonda izpilddirektoram, Padomei, Komisijai un Revīzijas palātai, kā arī nodrošināt to publicēšanu “Eiropas Savienības Oficiālajā Vēstnesī” (L sērijā).

         Josep BORRELL FONTELLES

            priekšsēdētājs

         Julian PRIESTLEY

            ģenerālsekretārs

      (1)  OV C 269, 28.10.2005., 40. lpp.

      (2)  OV C 332, 28.12.2005., 82. lpp.

      (3)  OV L 248, 16.9.2002., 1. lpp.

      (4)  OV L 139, 30.5.1975., 1. lpp. Regulā jaunākie grozījumi izdarīti ar Regulu (EK) Nr. 1111/2005 (OV L 184, 15.7.2005., 1. lpp.).

      (5)  OV L 357, 31.12.2002., 72. lpp. Regulā grozījumi izdarīti ar Regulu (EK, Euratom) Nr. 1261/2005 (OV L 201, 2.8.2005., 3. lpp.).


title: Padomes Lēmums 2005/728/TI (2005. gada 12. oktobris), ar ko nosaka datumu dažu noteikumu piemērošanai, kas paredzēti Regulā (EK) Nr. 871/2004 par dažu jaunu Šengenas Informācijas sistēmas funkciju ieviešanu, tostarp attiecībā uz terorisma apkarošanu

text:
               19.10.2005

               LV

               Eiropas Savienības Oficiālais Vēstnesis

               L 273/26

      PADOMES LĒMUMS 2005/728/TI
   (2005. gada 12. oktobris),
   ar ko nosaka datumu dažu noteikumu piemērošanai, kas paredzēti Regulā (EK) Nr. 871/2004 par dažu jaunu Šengenas Informācijas sistēmas funkciju ieviešanu, tostarp attiecībā uz terorisma apkarošanu
   EIROPAS SAVIENĪBAS PADOME,
   ņemot vērā Padomes Regulu (EK) 871/2004 (2004. gada 29. aprīlis) par dažu jaunu Šengenas Informācijas sistēmas funkciju ieviešanu, tostarp attiecībā uz terorisma apkarošanu (1), un jo īpaši tās 2. panta 2. punktu,
   tā kā:

               (1)

               Regulā (EK) Nr. 871/2004 ir norādīts, ka tās 1. panta noteikumus piemēro no dienas, ko nosaka Padome, līdzko ir izpildīti vajadzīgie priekšnosacījumi, un ka Padome var pieņemt lēmumu par dažādu datumu noteikšanu dažādu noteikumu piemērošanai. Šie priekšnosacījumi ir izpildīti attiecībā uz Regulas (EK) Nr. 871/2004 1. panta 6. punktu.

               (2)

               Ir lietderīgi Padomes Lēmuma 2005/211/IT (2005. gada 24. februāris) par dažu jaunu Šengenas Informācijas sistēmas funkciju ieviešanu, tostarp attiecībā uz terorisma apkarošanu 1. panta 10. punktu (2), kurš ir identisks Regulas (EK) Nr. 871/2004 1. panta 6. punktam, piemērot no tā paša datuma.

               (3)

               Atsevišķs Padomes lēmums paredz Lēmuma 2005/211/TI 1. panta 10. punkta spēkā stāšanos.

               (4)

               Attiecībā uz Šveici šis lēmums attīsta Šengenas acquis Nolīguma starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (3) nozīmē, kurš attiecas uz jomu, kas minēta Lēmuma Nr. 1999/437/EK (4) 1. panta G punktā, to lasot saistībā ar 4. panta 1. punktu Padomes Lēmumos 2004/849/EK (5) un 2004/860/EK (6) par minētā nolīguma parakstīšanu Eiropas Savienības vārdā un Eiropas Kopienas vārdā un par dažu šā nolīguma noteikumu provizorisku piemērošanu,

         IR PIEŅĒMUSI ŠO LĒMUMU.
   1. pants
   Regulas (EK) Nr. 871/2004 1. panta 6. punktu piemēro no 2006. gada 1. janvāra.
   2. pants
   Šo lēmumu piemēro no tā pieņemšanas dienas. To publicē Eiropas Savienības Oficiālajā Vēstnesī.

      Luksemburgā, 2005. gada 12 oktobrī.

            Padomes vārdā —

            priekšsēdētājs

         C. CLARKE

      (1)  OV L 162, 30.4.2004., 29. lpp.

      (2)  OV L 68, 15.3.2005., 44. lpp.

      (3)  Padomes dokuments Nr. 13054/04; pieejams: http://register.consilium.eu.int

      (4)  OV L 176, 10.7.1999., 31. lpp.

      (5)  OV L 368, 15.12.2004., 26. lpp.

      (6)  OV L 370, 17.12.2004., 78. lpp.


title: Padomes Lēmums 2009/88/KĀDP ( 2008. gada 22. decembris ) par to, lai noslēgtu Nolīgumu starp Eiropas Savienību un Džibutijas Republiku par Eiropas Savienības vadīto spēku statusu Džibutijas Republikā saistībā ar Eiropas Savienības militāro operāciju Atalanta

text:
               3.2.2009

               LV

               Eiropas Savienības Oficiālais Vēstnesis

               L 33/41

         PADOMES LĒMUMS 2009/88/KĀDP
   (2008. gada 22. decembris)
   par to, lai noslēgtu Nolīgumu starp Eiropas Savienību un Džibutijas Republiku par Eiropas Savienības vadīto spēku statusu Džibutijas Republikā saistībā ar Eiropas Savienības militāro operāciju Atalanta

   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 24. pantu,
   ņemot vērā prezidentvalsts ieteikumu,
   tā kā:

               (1)

               Apvienoto Nāciju Organizācijas Drošības padome (ANO DP) 2008. gada 15. maija Rezolūcijā 1814 (2008) par situāciju Somālijā prasa valstīm un reģionālajām organizācijām veikt pasākumus, lai aizsargātu kuģus, kas piedalās humānās palīdzības transportēšanā un piegādē Somālijai un ANO atļautu darbību veikšanā.

               (2)

               ANO DP 2008. gada 2. jūnijā pieņēma Rezolūciju 1816 (2008), kurā atļauj valstīm, kas sadarbojas ar Somālijas Pārejas laika federālo valdību (PLFV), sešus mēnešus, sākot no rezolūcijas pieņemšanas dienas, iebraukt Somālijas teritoriālajos ūdeņos un izmantot visus līdzekļus, kas vajadzīgi, lai saskaņā ar starptautiskajām tiesībām apkarotu jūrā veiktos pirātiskos uzbrukumus un bruņotas laupīšanas. Šos noteikumus pagarināja vēl par 12 mēnešiem, 2008. gada 2. decembrī pieņemot ANO DP Rezolūciju 1846 (2008).

               (3)

               Padome 2008. gada 10. novembrī pieņēma Vienoto rīcību 2008/851/KĀDP par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem (1) (operācija Atalanta).

               (4)

               Minētās vienotās rīcības 11. pantā ir paredzēts, ka par Eiropas Savienības vadīto spēku un to personāla statusu, kas ir izvietots vai atrodas trešo valstu sauszemes teritorijā vai darbojas trešo valstu teritoriālajos ūdeņos vai to iekšējos ūdeņos, lemj saskaņā ar Līguma 24. pantā izklāstīto procedūru. Džibutijas Republikas valdība 2008. gada 1. decembra vēstulē ģenerālsekretāram/augstajam pārstāvim (ĢS/AP) paziņoja, ka tā piekrīt ES spēku izvietošanai savā teritorijā un vēlas šajā sakarā noslēgt nolīgumu par minēto spēku statusu.

               (5)

               Pēc tam, kad Padome 2007. gada 18. septembrī saskaņā ar 24. pantu Līgumā par Eiropas Savienību deva atļauju, prezidentvalsts ar ĢS/AP palīdzību vienojās par nolīgumu starp Eiropas Savienību un Džibutijas Republiku par Eiropas Savienības vadīto spēku statusu Džibutijas Republikā.

               (6)

               Minētais nolīgums būtu jāapstiprina,

         IR NOLĒMUSI ŠĀDI.
   1. pants
   Ar šo Eiropas Savienības vārdā tiek apstiprināts Nolīgums starp Eiropas Savienību un Džibutijas Republiku par Eiropas Savienības vadīto spēku statusu Džibutijas Republikā saistībā ar Eiropas Savienības militāro operāciju Atalanta.
   Nolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas parakstīt nolīgumu, lai tas kļūtu saistošs Eiropas Savienībai.
   3. pants
   Šis lēmums stājas spēkā tā pieņemšanas dienā.
   4. pants
   Šo lēmumu publicē Eiropas Savienības Oficiālajā Vēstnesī.

      Briselē, 2008. gada 22. decembrī

            Padomes vārdā —

            priekšsēdētājs

         B. KOUCHNER

      (1)  OV L 301, 12.11.2008., 33. lpp.
    ---documentbreak---

               3.2.2009

               LV

               Eiropas Savienības Oficiālais Vēstnesis

               L 33/43

         TULKOJUMS
   NOLĪGUMS
   starp Eiropas Savienību un Džibutijas Republiku par Eiropas Savienības vadīto spēku statusu Džibutijas Republikā saistībā ar Eiropas Savienības militāro operāciju Atalanta

   EIROPAS SAVIENĪBA (ES),
   no vienas puses, un
   DŽIBUTIJAS REPUBLIKA, turpmāk “uzņēmējvalsts”,
   no otras puses,
   turpmāk abas kopā “puses”,
   norūpējušās par pirātisko uzbrukumu un bruņotas laupīšanas uzliesmojumu attiecībā pret kuģiem, kas transportē humāno palīdzību, un kuģiem, kas kuģo Somālijas piekrastē,
   ŅEMOT VĒRĀ:
   Apvienoto Nāciju Organizācijas Drošības padomes Rezolūcijas 1814 (2008), 1838 (2008) un 1846(2008),
   Džibutijas Republikas valdības 2008. gada 1. decembra vēstuli, kurā pauž piekrišanu ES jūras spēku izvietošanai valsts teritorijā,
   Padomes Vienoto rīcību 2008/851/KĀDP (2008. gada 10. novembris) par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem (operācija Atalanta),
   to, ka šis nolīgums neietekmēs pušu tiesības un pienākumus, ko tām uzliek starptautiski nolīgumi un citi instrumenti, ar kuriem izveidotas starptautiskas tiesas un tribunāli, tostarp Starptautiskās Krimināltiesas statūti,
   IR VIENOJUŠĀS PAR TURPMĀKO.
   1. pants
   Darbības joma un definīcijas
   1.   Šis nolīgums attiecas uz Eiropas Savienības vadītiem spēkiem un to personālu.
   2.   Šis nolīgums ir spēkā tikai uzņēmējvalsts teritorijā, tostarp tās iekšējos ūdeņos, teritoriālajos ūdeņos un gaisa telpā.
   3.   Šajā nolīgumā:

               a)

               “Eiropas Savienības vadītie spēki (EUNAVFOR)” ir ES militārais štābs un operācijā iesaistītie attiecīgo valstu kontingenti, to kuģi, lidaparāti, to ekipējums un to transportlīdzekļi;

               b)

               “operācija” ir militārās misijas sagatavošana, izvēršana, izpilde un atbalsts tai saskaņā ar pilnvarām, kas izriet no Apvienoto Nāciju Organizācijas Drošības padomes Rezolūcijas 1814 (2008) un Rezolūcijas 1816 (2008), un citām turpmākām attiecīgām ANO Drošības padomes rezolūcijām, kā arī 1982. gada 10. decembrī parakstītās ANO Jūras tiesību konvencijas;

               c)

               “operācijas komandieris” ir operācijas komandieris;

               d)

               “ES spēku komandieris” ir komandieris teritorijā, kurā notiek militārās operācijas;

               e)

               “ES militārais štābs” ir militārais štābs un tā elementi neatkarīgi no to atrašanās vietas, kas ir pakļauts ES militāriem komandieriem, kuri nodrošina operācijas militāru vadību un kontroli;

               f)

               “attiecīgo valstu kontingenti” ir vienības, kuģi, lidaparāti un elementi, tostarp kuģu aizsardzības elementi un tirdzniecības kuģos izvietoti militāri spēki, kas pieder Eiropas Savienības dalībvalstīm un citām valstīm, kuras piedalās operācijā;

               g)

               “EUNAVFOR personāls” ir uz EUNAVFOR norīkots civilais un militārais personāls, kā arī personāls, kas izvietots, sagatavojot operāciju, un personāls, kas operācijā veic kādas nosūtītājvalsts vai ES iestādes uzdevumu, policisti, kas pavada EUNAVFOR aizturētā personas; tas atrodas uzņēmējvalsts teritorijā, ja vien šajā nolīgumā nav paredzēts kas cits, un nav personāls, kas algots no vietējiem iedzīvotājiem, un personāls, ko nodarbina starptautiski komerciāli līgumslēdzēji;

               h)

               “vietējais personāls” ir no uzņēmējvalsts valstspiederīgajiem vai tās pastāvīgajiem iedzīvotājiem veidots personāls;

               i)

               “objekti” ir visas ēkas, telpas un zeme, kas ir vajadzīga EUNAVFOR, kā arī EUNAVFOR personāla izmitināšanai;

               j)

               “nosūtītājvalsts” ir valsts, kas nodrošina EUNAVFOR ar savu kontingentu;

               k)

               “ūdeņi” ir uzņēmējvalsts iekšējie ūdeņi un teritoriālie ūdeņi, un gaisa telpa virs šiem ūdeņiem;

               l)

               “oficiāla sarakste” ir visa sarakste, kas attiecas uz operāciju un tās funkcijām.

         2. pants
   Vispārēji noteikumi
   1.   EUNAVFOR, kā arī EUNAVFOR personāls ievēro uzņēmējvalsts tiesību aktus un neveic nekādas darbības vai aktus, kas nav saderīgi ar operācijas mērķiem.
   2.   EUNAVFOR pirms tam un regulāri informē uzņēmējvalsts valdību par EUNAVFOR personāla daudzumu, kas šķērso vai kas ir dislocēti uzņēmējvalsts teritorijā, kā arī par kuģiem, lidaparātiem un vienībām, kas darbojas uzņēmējvalstī vai piestāj uzņēmējvalsts ostās.
   3. pants
   Identifikācija
   1.   EUNAVFOR personālam, kas atrodas uzņēmējvalsts sauszemes teritorijā, vienmēr jānēsā līdzi pases vai militārās identitātes kartes.
   2.   EUNAVFOR transportlīdzekļiem, lidaparātiem, kuģiem un citiem transportlīdzekļiem ir īpašas EUNAVFOR atšķirības zīmes un/vai reģistrācijas numuri, ko pirms tam dara zināmu attiecīgām uzņēmējvalsts iestādēm.
   3.   EUNAVFOR pie saviem objektiem, uz transportlīdzekļiem un citiem pārvietošanās līdzekļiem drīkst izkārt un uz tiem attēlot Eiropas Savienības karogu un lietot marķējumus, piemēram, zīmotnes, vienību nosaukumus un oficiālus simbolus. Uz EUNAVFOR personāla formastērpiem ir EUNAVFOR atšķirības zīme. Saskaņā ar ES spēku komandiera lēmumu pie EUNAVFOR objektiem, uz transportlīdzekļiem un citiem pārvietošanās līdzekļiem, un formastērpiem var būt operācijā iesaistīto kontingentu valstu karogi vai zīmotnes.
   4. pants
   Robežšķērsošana un pārvietošanās uzņēmējvalsts teritorijā
   1.   EUNAVFOR personāls ierodas uzņēmējvalsts teritorijā tikai pēc tam, kad tas ir uzrādījis derīgu pasi vai – ja tas ierodas pirmoreiz un izņemot kuģu un lidaparātu apkalpes – EUNAVFOR izdotu individuālu vai kolektīvu pārvietošanās pavēli. Ierodoties uzņēmējvalsts teritorijā, to atstājot, kā arī uzturoties tajā, uz to neattiecas imigrācijas kontroles un muitas kontrole. Uz EUNAVFOR kuģu un lidaparātu apkalpēm neattiecas noteikumi par vīzām.
   2.   Uz EUNAVFOR personālu neattiecas noteikumi par ārvalstnieku reģistrāciju un uzraudzību, bet tas uzņēmējvalsts teritorijā negūst pastāvīgas uzturēšanās vai pastāvīgas dzīvesvietas tiesības.
   3.   Informācijas nolūkos uzņēmējvalstij iesniedz vispārēju sarakstu par EUNAVFOR aktīviem, ko ieved uzņēmējvalsts teritorijā. Tiem ir īpaša EUNAVFOR atšķirības zīme. EUNAVFOR ir atbrīvoti no prasības uzrādīt citus muitas dokumentus, un uz tiem neattiecas nekādas pārbaudes.
   4.   EUNAVFOR personāls var vadīt motorizētus transportlīdzekļus, kuģus vai lidaparātus uzņēmējvalsts teritorijā, ja tam ir derīgas valsts, starptautiskas vai militāras braukšanas tiesības, kuģa kapteiņa vai pilota apliecības, ko izdevusi kāda no nosūtītājvalstīm.
   5.   Operācijas vajadzībām uzņēmējvalsts piešķir EUNAVFOR un EUNAVFOR personālam tiesības brīvi pārvietoties un brīvi ceļot pa tās teritoriju, tostarp teritoriālajos ūdeņos un gaisa telpā. Tiesībās brīvi pārvietoties uzņēmējvalsts teritoriālajos ūdeņos ietilpst arī apstāšanās un enkura izmešana.
   6.   Operācijas vajadzībām EUNAVFOR uzņēmējvalsts teritoriālos ūdeņos var palaist un piezemēt jebkādu lidaparātu vai militāru iekārtu vai iekāpt jebkādā lidaparātā vai militārā iekārtā.
   7.   Operācijas vajadzībām EUNAVFOR un to lietotie transportlīdzekļi var izmantot koplietojuma ceļus, tiltus, prāmjus, lidostas un ostas, nemaksājot nodokļus un līdzīgus maksājumus. EUNAVFOR nav atbrīvoti no finansiāliem maksājumiem par lūgtiem un saņemtiem pakalpojumiem.
   5. pants
   Privilēģijas un neaizskaramība, ko uzņēmējvalsts nodrošina EUNAVFOR

   1.   EUNAVFOR objekti, kuģi un lidaparāti ir neaizskarami. Uzņēmējvalsts pārstāvji var tajos ierasties ar ES spēku komandiera piekrišanu.
   2.   EUNAVFOR, tā īpašumi un aktīvi neatkarīgi no atrašanās vietas un valdītāja ir neaizskarami attiecībā uz tiesvedību jebkādā formā.
   3.   EUNAVFOR objekti, mēbeles un citi aktīvi tajos, kā arī transportlīdzekļi ir neaizskarami attiecībā uz kratīšanu, rekvizīciju, apķīlāšanu vai arestu.
   4.   EUNAVFOR arhīvi un dokumenti vienmēr ir neaizskarami neatkarīgi no to atrašanās vietas.
   5.   EUNAVFOR oficiālā sarakste ir neaizskarama.
   6.   Uzņēmējvalsts ļauj ievest preces operācijas vajadzībām un atbrīvo tās no visām muitas nodevām, nodokļiem un līdzīgiem maksājumiem, kas nav maksa par glabāšanu, transportu un citiem sniegtiem pakalpojumiem.
   7.   Attiecībā uz operācijas vajadzībām pirktām un importētām precēm, sniegtiem pakalpojumiem un izmantotiem objektiem EUNAVFOR ir atbrīvoti no visām valsts, reģionu un pašvaldību nodevām, nodokļiem vai līdzīgiem maksājumiem. EUNAVFOR nav atbrīvoti no nodevām, nodokļiem vai maksājumiem, ko iekasē par sniegtiem pakalpojumiem.
   6. pants
   Privilēģijas un neaizskaramība, ko uzņēmējvalsts nodrošina EUNAVFOR personālam
   1.   EUNAVFOR personālam nepiemēro nekāda veida arestu vai aizturēšanu. Ja uzņēmējvalsts policijas iestāde uz valsts ceļa konstatē pārkāpumu in flagranti, tai ir tiesības, ja pārkāpuma veicējs ir kaitējis uzņēmējvalsts valstspiederīgā fiziskai veselībai, viņu aizturēt, lai nodrošinātu viņa aizsardzību, līdz ierodas kompetentas EUNAVFOR iestādes.
   2.   EUNAVFOR personāla dokumenti, sarakste un īpašums ir neaizskarams, izņemot gadījumus, ja piemēro izpildes pasākumus, ko atļauts veikt saskaņā ar 6. punktu.
   3.   EUNAVFOR personāls ir neaizskarams uzņēmējvalsts kriminālajai tiesvedībai.
   Nosūtītājvalsts vai attiecīga ES iestāde var atcelt EUNAVFOR personāla neaizskaramību kriminālajai tiesvedībai. Atcelšana vienmēr jāformulē rakstiski.
   4.   EUNAVFOR personāls ir neaizskarams uzņēmējvalsts civilajai un administratīvajai tiesvedībai attiecībā uz visu teikto vai rakstīto, kā arī visām darbībām, kas veiktas, pildot oficiālos pienākumus.
   Ja kādā uzņēmējvalsts tiesā ceļ civilprasību pret EUNAVFOR personāla locekli, par to tūlīt paziņo ES spēku komandierim un kompetentai nosūtītājvalsts iestādei vai ES iestādei. Pirms tiesvedības sākuma ES spēku komandieris un kompetenta nosūtītājvalsts iestāde vai ES iestāde tiesai apliecina, vai attiecīgo aktu ir izdarījis EUNAVFOR personāla loceklis, pildot savus oficiālos pienākumus.
   Ja akts ir izdarīts, pildot oficiālos pienākumus, tiesvedību nesāk un piemēro 15. pantu. Ja akts izdarīts, nepildot oficiālos pienākumus, tiesvedība var turpināties. Uzņēmējvalsts pārliecinās, ka kompetentā tiesa atzīst ES spēku komandiera un kompetentas nosūtītājvalsts iestādes vai ES iestādes apliecinājumu.
   Ja tiesvedību sāk EUNAVFOR personāla loceklis, viņš zaudē neaizskaramību pret tiesvedību attiecībā uz visām pretprasībām, kas ir tieši saistītas ar galveno prasību.
   5.   EUNAVFOR personālam nav pienākuma liecināt kā lieciniekam.
   6.   EUNAVFOR personāla locekļiem nevar piemērot izpildes pasākumus, izņemot gadījumus, ja pret viņiem sāk civillietu, kas nav saistīta ar viņu oficiālajiem pienākumiem. EUNAVFOR personāla locekļu īpašumu, par ko ES spēku komandieris apliecina, ka tas ir vajadzīgs oficiāli veicamo pienākumu izpildei, nevar arestēt, izpildot tiesas spriedumu, lēmumu vai pavēli. Uz EUNAVFOR personāla locekļiem civilā tiesvedībā neattiecas nekādi personas brīvības ierobežojumi vai kādi citi ierobežošanas pasākumi.
   7.   EUNAVFOR personāla locekļu neaizskaramība pret tiesvedību uzņēmējvalstī viņus neatbrīvo no attiecīgo nosūtītājvalstu tiesvedības.
   8.   EUNAVFOR personāls uzņēmējvalstī ir atbrīvots no jebkuras formas nodokļiem, ko atvelk no EUNAVFOR vai nosūtītājvalstu maksātās algas un ienākumiem, kā arī no ienākumiem, ko saņem ārpus uzņēmējvalsts.
   9.   Uzņēmējvalsts saskaņā ar tiesību aktiem, ko tā var pieņemt, ļauj EUNAVFOR personālam ievest preces personiskām vajadzībām un atbrīvo tās no visām muitas nodevām, nodokļiem un līdzīgiem maksājumiem, kas nav maksa par glabāšanu, transportu un līdzīgiem pakalpojumiem.

      EUNAVFOR personāla locekļu bagāža ir atbrīvota no pārbaudēm, ja vien nav nopietnu iemeslu uzskatīt, ka tajā ir priekšmeti, kas nav domāti EUNAVFOR personāla locekļa personiskai lietošanai, vai priekšmeti, kuru imports vai eksports uzņēmējvalstī ir aizliegts ar tiesību aktiem vai uz kuriem attiecas tās karantīnas noteikumi. Šādas pārbaudes izdara vienīgi attiecīgā EUNAVFOR personāla locekļa vai EUNAVFOR pilnvarota pārstāvja klātbūtnē.
   7. pants
   Vietējais personāls
   Uz vietējo personālu neattiecas privilēģijas un neaizskaramība. Tomēr savu jurisdikciju pār personālu uzņēmējvalsts īsteno tā, lai lieki netraucētu operācijas darbības.
   8. pants
   Kriminālā tiesvedība
   Nosūtītājvalsts kompetentas iestādes ir tiesīgas uzņēmējvalsts teritorijā, sadarbojoties ar tās kompetentām iestādēm, veikt visu kriminālo tiesvedību un īstenot disciplināras pilnvaras, kas tām ar nosūtītājvalsts tiesību aktiem uzticētas attiecībā uz visu EUNAVFOR personālu, kas ir pakļauts attiecīgiem nosūtītājvalsts tiesību aktiem.
   9. pants
   Formastērps un ieroči
   1.   Formastērpa valkāšanu nosaka ES spēku komandiera pieņemti noteikumi.
   2.   Operācijas vajadzībām EUNAVFOR militārais personāls, kā arī policisti, kas pavada EUNAVFOR aizturētās personas, drīkst nēsāt vai pārvadāt ieročus un munīciju, ja saskaņā ar pavēlēm ir pilnvarots to darīt.
   10. pants
   Uzņēmējvalsts sniegts atbalsts un līgumu slēgšana
   1.   Uzņēmējvalsts, ja tai lūdz, piekrīt palīdzēt EUNAVFOR atrast piemērotus objektus.
   2.   Uzņēmējvalsts atbilstīgi saviem līdzekļiem un iespējām palīdz un atbalsta operācijas sagatavošanu, izvēršanu, veikšanu un sniedz tai palīdzību.
   3.   To, kādus tiesību aktus piemēro līgumiem, ko EUNAVFOR noslēguši uzņēmējvalstī, nosaka šajos līgumos.
   4.   Līgumā var paredzēt, ka 15. panta 3. un 4. punktā minēto strīdu izšķiršanas procedūru piemēro strīdiem, kas rodas, īstenojot līgumu.
   5.   Uzņēmējvalsts atvieglina to līgumu īstenošanu, ko EUNAVFOR un komerciālas vienības ir noslēgušas operācijas nolūkā.
   11. pants
   Objektu pārveidošana
   Ar uzņēmējvalsts iepriekšēju piekrišanu EUNAVFOR ir tiesības būvēt vai pārveidot savus objektus atbilstīgi operatīvām vajadzībām.
   12. pants
   Mirušie EUNAVFOR personāla locekļi
   1.   ES spēku komandieris ir tiesīgs uzņemties atbildību un veikt piemērotus pasākumus, lai repatriētu ikvienu mirušu EUNAVFOR personāla locekli, kā arī viņa personisko īpašumu.
   2.   Mirušiem EUNAVFOR locekļiem neveic sekciju bez attiecīgas valsts piekrišanas un bez EUNAVFOR un/vai attiecīgās valsts pārstāvja klātbūtnes.
   3.   Uzņēmējvalsts sadarbojas ar EUNAVFOR, cik pilnīgi vien iespējams, lai pēc iespējas drīz repatriētu mirušus EUNAVFOR locekļus.
   13. pants

      EUNAVFOR drošība un militāra policija
   1.   Uzņēmējvalsts veic attiecīgus pasākumus, lai nodrošinātu EUNAVFOR un to personāla drošību un aizsardzību ārpus tās objektiem.
   2.   EUNAVFOR ir pilnvaras uzņēmējvalsts sauszemes teritorijā un tās iekšējos ūdeņos veikt pasākumus, kas vajadzīgi, lai, sadarbojoties ar kompetentām uzņēmējvalsts iestādēm, aizsargātu savus objektus, kuģus, lidaparātus, kā arī kuģus, ko tie aizsargā, pret jebkādu ārēju uzbrukumu vai ielaušanos.
   3.   ES spēku komandieris var izveidot militāras policijas vienību, lai uzturētu kārtību EUNAVFOR objektos.
   4.   Militārās policijas vienība saziņā ar uzņēmējvalsts militāro policiju vai policiju un sadarbojoties ar to var ārpus šiem objektiem veikt darbības, nodrošinot EUNAVFOR personāla kārtību un disciplīnu.
   5.   EUNAVFOR personāls, kas šķērso Džibutijas teritoriju, pavadot EUNAVFOR aizturētās personas, var izmantot vajadzīgos piespiedu līdzekļus attiecībā pret minētajām personām.
   14. pants
   Saziņa
   1.   EUNAVFOR var uzstādīt un izmantot radioraidītājus un uztvērējus, kā arī satelītu sistēmas. Tie sadarbojas ar kompetentām uzņēmējvalsts iestādēm, lai izvairītos no konfliktiem, izmantojot attiecīgas frekvences. Uzņēmējvalsts saskaņā ar spēkā ar esošiem tiesību aktiem bez atlīdzības piešķir pieeju radiofrekvenču diapazonam.
   2.   EUNAVFOR ir tiesības uz neierobežotu saziņu, izmantojot radio (arī satelītradio, pārvietojamu vai pārnēsājamu radio), telefonu, telegrāfu, faksimilaparātu un citus līdzekļus, kā arī tiesības uzstādīt iekārtas, kas ir vajadzīgas, lai nodrošinātu saziņu EUNAVFOR objektos un starp objektiem, tostarp tiesības ievilkt kabeļus un pazemes līnijas operācijas vajadzībām.
   3.   EUNAVFOR savos objektos var veikt pasākumus, kas vajadzīgi, lai pārsūtītu pastu, kas adresēts EUNAVFOR vai to personālam vai ko sūta EUNAVFOR vai to personāls.
   4.   Par šā panta piemērošanas kārtību ir jāvienojas ar kompetentajām uzņēmējvalsts iestādēm.
   15. pants
   Prasības nāves, ievainojuma, bojājuma vai zaudējuma gadījumā
   1.   Prasības par civiliedzīvotāju īpašuma vai valsts īpašuma bojājumiem vai zaudējumiem, kā arī prasības, ko ceļ personu nāves vai ievainojumu, kā arī EUNAVFOR īpašuma bojājumu vai zaudējumu gadījumā, izšķir, panākot izlīgumu.
   2.   Minētās prasības ar kompetentu uzņēmējvalsts iestāžu starpniecību pārsūta EUNAVFOR, ja ir runa par uzņēmējvalsts juridisku vai fizisku personu celtām prasībām, vai uz kompetentām uzņēmējvalsts iestādēm, ja ir runa par EUNAVFOR celtām prasībām.
   3.   Ja izlīgumu nevar panākt, prasību nosūta prasību komisijai, kas veidota no vienāda skaita EUNAVFOR un uzņēmējvalsts pārstāvju. Prasības nokārto, panākot vienošanos.
   4.   Ja izlīgumu nevar panākt prasību komisijā, prasības:

               a)

               kas nepārsniedz EUR 80 000, uzņēmējvalsts un ES pārstāvji atrisina ar diplomātiskiem līdzekļiem;

               b)

               kas pārsniedz a) apakšpunktā minēto summu, nodod izskatīšanai šķīrējtiesas tribunālā, kura lēmumi ir saistoši.

         5.   Šķīrējtiesas tribunālā ir trīs šķīrējtiesneši – vienu ieceļ uzņēmējvalsts, vienu ieceļ EUNAVFOR un trešo kopīgi ieceļ uzņēmējvalsts un EUNAVFOR. Ja viena puse divos mēnešos neieceļ šķīrējtiesnesi vai uzņēmējvalsts nevar vienoties ar EUNAVFOR par trešā šķīrējtiesneša iecelšanu, attiecīgo šķīrējtiesnesi ieceļ Džibutijas Republikas Augstākās tiesas priekšsēdētājs.
   6.   EUNAVFOR noslēdz administratīvu nolīgumu ar uzņēmējvalsts pārvaldes iestādēm, lai noteiktu prasību komisijas un tribunāla kompetences, kādu procedūru piemērot šajās struktūrās, un nosacījumus prasību celšanai.
   16. pants
   Koordinācija un domstarpības
   1.   Visas problēmas, kas rodas saistībā ar šā nolīguma piemērošanu, kopīgi izšķir EUNAVFOR pārstāvji un kompetentas uzņēmējvalsts iestādes.
   2.   Ja nav panākta vienprātība, domstarpības par šā nolīguma interpretāciju vai piemērošanu uzņēmējvalsts un ES pārstāvji izšķir tikai ar diplomātiskiem līdzekļiem.
   17. pants
   Citi noteikumi
   1.   Vienmēr, kad šajā nolīgumā ir minētas EUNAVFOR un EUNAVFOR personāla privilēģijas, neaizskaramība un tiesības, uzņēmējvalsts valdība ir atbildīga par to īstenošanu un par to, lai attiecīgas uzņēmējvalsts vietējo pašvaldību iestādes tās ievērotu.
   2.   Nekas šajā nolīgumā nav paredzēts vai uzskatāms par tādu, kas liek atkāpties no jebkādām tiesībām, ko saskaņā ar citiem nolīgumiem var attiecināt uz ES dalībvalsti vai jebkuru citu valsti, kas saskaņā ar citiem nolīgumiem dod ieguldījumu EUNAVFOR.
   18. pants
   Īstenošanas noteikumi
   Lai īstenotu šo nolīgumu, par operatīviem, administratīviem un tehniskiem jautājumiem ES spēku komandieris ar uzņēmējvalsts administratīvām iestādēm var slēgt īpašus nolīgumus.
   19. pants
   Stāšanās spēkā un izbeigšanās
   1.   Šis nolīgums stājas spēkā tā parakstīšanas dienā un paliek spēkā divpadsmit mēnešus. To konkludenti pagarina par turpmākiem trīs mēnešu periodiem. Ikviena puse vismaz mēnesi iepriekš dara zināmu savu vēlmi turpmāk nepagarināt šā nolīguma darbību.
   2.   Neskarot vērā 1. punktu, noteikumus, kas ietverti 4. panta 7. punktā, 5. panta 1. līdz 3., 6. un 7. punktā, 6. panta 1., 3., 4., 6., 8. un 9. punktā, 11. un 15. pantā, uzskata par spēkā esošiem no dienas, kad izvietots pirmais EUNAVFOR personāla loceklis, ja šī diena bijusi pirms dienas, kad šis nolīgums stājies spēkā.
   3.   Šo nolīgumu var grozīt, pamatojoties uz Pušu savstarpēju rakstisku vienošanos.
   4.   Šā nolīguma izbeigšanās neietekmē tiesības vai pienākumus, kas rodas, īstenojot šo nolīgumu pirms tā izbeigšanās.

      Džibuti, 2009. gada 5. janvārī, divos oriģināleksemplāros franču valodā.

            Eiropas Savienības vārdā

            Uzņēmējvalsts vārdā


title: Padomes lēmums (2001. gada 21. janvāris) par Nolīguma vēstuļu apmaiņas veidā starp Eiropas Kopienu un Dienvidāfrikas Republiku par vīna tirdzniecību slēgšanu

text:
Svarīgs juridisks paziņojums

|

32002D0055

Oficiālais Vēstnesis L 028 , 30/01/2002 Lpp. 0133 - 0133

		Padomes lēmums(2001. gada 21. janvāris)par Nolīguma vēstuļu apmaiņas veidā starp Eiropas Kopienu un Dienvidāfrikas Republiku par vīna tirdzniecību slēgšanu(2002/55/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu un jo īpaši tā 133. pantu saistībā ar 300. panta 2. punkta pirmās daļas pirmo teikumu,ņemot vērā Komisijas priekšlikumu,tā kā:(1) Padome ar Lēmumu 1999/753/EK [1] nolēma, ka Nolīgums par tirdzniecību, attīstību un sadarbību starp Eiropas Kopienu un tās dalībvalstīm, no vienas puses, un Dienvidāfrikas Republiku, no otras puses [2], turpmāk tekstā — "TDC nolīgums", stāsies spēkā provizoriski 2000. gada 1. janvārī.(2) TDC nolīguma X pielikums ietver vēstuļu apmaiņu starp Eiropas Kopienu un Dienvidāfrikas Republiku, kas nosaka 32 miljonu litru pudelēs importēta Dienvidāfrikas vīna ikgadējo tarifu kvotu bez muitas nodokļa. Šī tarifu kvota ir ietverta TDC nolīguma IV pielikuma 6. sarakstā.(3) Komisija Kopienas vārdā nolīgumu par vīna tirdzniecību ir apspriedusi ar Dienvidāfrikas Republiku.(4) Šo sarunu secinājumi paredz koriģēt TDC nolīgumā minēto tarifu kvotu.(5) Tādēļ nolīgums vēstuļu apmaiņas veidā ir jāapstiprina,IR PIEŅĒMUSI ŠO LĒMUMU.1. pantsAr šo Kopienas vārdā ir apstiprināts Nolīgums vēstuļu apmaiņas veidā starp Eiropas Kopienu un Dienvidāfrikas Republiku par vīna tirdzniecību.Nolīguma vēstuļu apmaiņas veidā teksts ir pievienots šim lēmumam.2. pantsAr šo Padomes priekšsēdētājs ir pilnvarots iecelt personu(-as), kam ir piešķirtas pilnvaras parakstīt šo nolīgumu, lai tas kļūtu saistošs Kopienai.Briselē, 2002. gada 21. janvārīPadomes vārdā —priekšsēdētājsM. Arias Cañete[1] OV L 311, 4.12.1999., 1. lpp.[2] OV L 311, 4.12.1999., 3. lpp.--------------------------------------------------